1Jeeⁿ t'maⁿ tmaaⁿ' naⁿ'ñeeⁿ na jnda̱ t'mo̱o̱ⁿndyena na cwila'yu'ya n'omna ñ'eⁿ Ty'o̱o̱ts'om. Jo' chii catjei'ndyo̱ cantyja 'naaⁿ' cwii cwii nnom na matseitsaaⁿ'ñena' na tsantyjo̱o̱ya cantyja 'naaⁿ'aⁿ ndo' mati cantyja 'naaⁿ' jnaⁿ na maju'tya'na' jaa. Ñequio na t'maⁿya n'o̱o̱ⁿya cjoo' n'o̱o̱ⁿya na nntsantyjo̱o̱ya naxeⁿ' Jesucristo. 2Ñequii'cheⁿ canty'iaatya̱a̱ⁿya nnom Jesús ee cantyja 'naaⁿ' jom cwinaⁿ na cwila'yu'ya n'o̱o̱ⁿya ñ'eⁿ Ty'o̱o̱ts'om ndo' juu jo' nntseicanda̱a̱'ñena' cantyja 'naaⁿ' jom. Cwajndii tjoom na ty'ioom nn'aⁿ jom ts'oom'naaⁿ, sa̱a̱ ticwjaa'ñê cwenta na seijnaaⁿ'na' jom na tueeⁿ'eⁿ jo' ee ntyjiicheeⁿ xeⁿ jnda̱ teinom nawi'ñeeⁿ, nnc'oom na neiiⁿ'eⁿ. Jnda̱ jo' tjawacatyeeⁿ ntyjaa' tio 'naaⁿ' Ty'o̱o̱ts'om ntyjaya. 3Jo' chii c'oom'ya n'om'yo' cantyja 'naaⁿ' na s'aa Jesús na tyotseiquii ts'oom ñequio nn'aⁿ jnaⁿ na tyo'oo nacjoom'm cha tila'nchqueeⁿ'ndyo' meiⁿ ticantycwii na t'maⁿ n'om'yo' na wi' na cwiwinom'yo'. 4Ee meiiⁿ na cwila'jnda̱'yo' nacjoo jnaⁿ, sa̱a̱ tyootjom'yo' na nla'cwjee nn'aⁿ 'o. 5¿Aa jnda̱ tsuu' n'om'yo' ñ'oom na matseijndo̱' Ty'o̱o̱ts'om n'om'yo' na cwiluiindyo' ntseinaaⁿ? Ee naquii' n'oom'm na teiljeii matsona': 'U jndaaya, tintiom ts'om' quia macwja' Ty'o̱o̱ts'om 'u, tintycwii na t'maⁿ ts'om' quia matseitiaaⁿ'aⁿ 'u. 6Ee matseijno̱o̱ⁿ'o̱ⁿ n'om nn'aⁿ na wi' ts'oom, ndo' ts'aⁿ na macwjaa'ñê cwentaaⁿ'aⁿ na cwiluiiñe jnaaⁿ, matseiseiiⁿ'eⁿ tsaⁿ'ñeeⁿ. Luaa' ñ'oom tso Ty'o̱o̱ts'om. 7Jo' chii cala'quii n'om'yo' quia matseiseiiⁿ'eⁿ 'o ee na nl'a'yo' naljo' m'mo̱ⁿna' na macwjaa'ñê na 'o cwiluiindyo' ntseinaaⁿ, ¿aa m'aaⁿ 'ñeeⁿ tiqui'maⁿ jnda? 8Ee xeⁿ tiqui'maⁿ Ty'o̱o̱ts'om 'o cha'xjeⁿ quich'eeⁿ ñequio nt'omcheⁿ ntseinaaⁿ, ma'mo̱ⁿna' na nchii ntseinaaⁿ 'o, la'xmaⁿ'yo' nn'aⁿ na tijndaa' tsotyena. 9Ee quia ñet'o̱o̱ⁿya na nch'uundyo̱, tyo'maⁿ lotya̱a̱ya jaa sa̱a̱ tyotue'ndyo̱cja̱a̱ nda̱a̱na. Ndo' na luaa', chiuuti nntue'ndyo̱cja̱a̱ jo nnom Tsotya̱a̱ya na m'aaⁿ cañoom'luee cha nntando̱o̱'a cantyja 'naaⁿ'aⁿ. 10Nquiee lotya̱a̱ya cantyjati na jla'no̱ⁿ'na tyo'maⁿna jaa quia na tcaⁿna', ndo' mati nquii Ty'o̱o̱ts'om ma'maaⁿ jaa cha nlco'yana' jaa ndo' na nlqueⁿna' na lju' n'o̱o̱ⁿ cha'xjeⁿ nqueⁿ. 11Ñ'oom na mayuu' ticjaawee' n'o̱o̱ⁿya quia matseiseiiⁿ'eⁿ jaa, wi' nquiuuya, sa̱a̱ xeⁿ cwila'no̱o̱ⁿ'a chiuu waa na ñeca'mo̱o̱ⁿ nda̱a̱ya, nntantyjo̱o̱ⁿya na ya m'aaⁿya jo nnoom. 12Jo' chii yuu na teijndyaa luee'yo' ñequio ndei'cantye'yo', c'om'yo' na jnda̱'yo'. 13Cala'jnda̱'yo' na nnc'om'yo' nato yuu cha juu ts'aⁿ na jnda̱ t'uo̱o̱ x'ee nda̱a̱ nlco'xcwena' jom, meiⁿ ticwinioom'm. 14Cjoo' n'om'yo' na tinc'om'ndiaa'ndyo' ñequio meiⁿcwii ts'aⁿ. Mati c'om'yo' na lju' n'om'yo' jo nnom Ty'o̱o̱ts'om, ee ts'aⁿ na ticatseixmaⁿ na lju' ts'om, tixocuee' na m'aaⁿ. 15Queⁿ'ndyo'ya'yo' cwenta na tjaa 'ñeeⁿ 'o na titseijomñe cantyja 'naaⁿ' naya na matseixmaⁿ Ty'o̱o̱ts'om, tints'aana' na nntseijomna' tsaⁿ'ñeeⁿ cwii ts'o̱o̱ na jana' na matsei'ndaa'na' nn'aⁿ xeⁿ nleil'uee'ndyena juuna', hasta nnda̱a̱ nncwjena. 16Meiⁿcwiindyo' 'o tinc'oom'ñe ñequio cwiicheⁿ ts'aⁿ na cwe' luaa' meiⁿ ticats'aa ts'aⁿ na ticajnda ntyjeeⁿ joo naya na seijndaa'ñe Ty'o̱o̱ts'om cha'xjeⁿ s'aa Esaú, ee na jom tuiiñejñeeⁿ, jo' chii we ndii' 'naaⁿ' tsotyeeⁿ nnaaⁿ'aⁿ sa̱a̱ cwe' cwii nantquie ñ'eⁿ seijndyooñê juu naya'ñeeⁿ. 17Ndo' manquiu'yo' na nda̱nquia quia na tcaaⁿ na catio'naaⁿñe tsotyeeⁿ jom, tîcatseiyu' tsotyeeⁿ. Taticatseichuii' tsotyeeⁿ ñ'oom na tso meiiⁿ na jeeⁿ tyot'ioom. 18'O tyootjom'yo' cha'na tjoom nn'aⁿ Israel. Joona ty'entyjaa'na sjo̱ Sinaí quia tquiaa Ty'o̱o̱ts'om ljeii naqui nda̱a̱na. Juu sjo̱'ñeeⁿ tyowaa chom na tyo'oowandii'ndye. Quia waa cwe' na jo̱o̱ⁿñe, quia waa jaaⁿ ntom ndo' jndeii tyom'aaⁿ jndye, 19meiⁿ tyoondye'yo' jndyee' ntu na tyondye naⁿ'ñeeⁿ meiⁿ jndyee' nquii Ty'o̱o̱ts'om. Quia na jndye naⁿ'ñeeⁿ jñeeⁿ'eⁿ, l'ana ty'oo na tintseineiⁿtyeeⁿ nda̱a̱na. 20Ee tileicala'ñ'oom'ndyena ñ'oom na sa̱'ntjom Ty'o̱o̱ts'om, na tsoom: "Meiiⁿ ts'aⁿ ndo' meiiⁿ quioo', xeⁿ nnto̱' na nncjaawa sjo̱waañe, cala'cwje'yo' joo ñ'eⁿ ljo̱' oo ñ'eⁿ lantsa." 21Juu na teitquioo' nda̱a̱na, jeeⁿ cwajndii seicaty'uena' hasta tso nquii Moisés: "Cwiteindyo̱ na jeeⁿ macaty'ua̱." 22Sa̱a̱ 'o cwila'candyoo'ndyo' na m'aaⁿ Sjo̱ Sión, tsjoom' nquii Ty'o̱o̱ts'om na wando', juu Jerusalén na m'aaⁿna' cañoom'luee, ndo' m'aⁿ meiⁿ meiⁿcheⁿ ángeles na cwila'jomndyena na cwila't'maaⁿ'ndyena jom, 23Cwila'candyoo'ndyo' na m'aⁿ tmaaⁿ' nn'aⁿ na cwiluiindyena cwentaa' Ty'o̱o̱ts'om na jnda̱ teiljeii ncueena libro cañoom'luee. 'O cwila'candyoo'ndyo' na m'aaⁿ nqueⁿ na cwiluiiñê na macu'xeeⁿ cha'tsondye nn'aⁿ, cwila'candyoo'ndyo' na m'aⁿ espíritu na laxmaⁿ nn'aⁿ na jnda̱ tqueeⁿ na tjaa jnaⁿ la'xmaⁿna. 24'O cwila'candyoo'ndyo' na m'aaⁿ Jesús na seijndaa'ñê ñ'oomtyeⁿ xco, 'o cwila'candyoo'ndyo' na m'aaⁿ niom' na maqueⁿlju'na' jaa, na juuna' yati waa ñ'oom cantyja 'naaⁿ'na', nchiiti nioom' Abel na tcwe'. 25Jo' chii cal'andyo' cwenta na nchii na ticala'ñ'oom'ndyo' nqueⁿ na matseineiiⁿ nda̱a̱ya. Ee xeⁿ tîcandyaandye naⁿ'ñeeⁿ na jndyena na seineiⁿ Ty'o̱o̱ts'om nda̱a̱na xjeⁿ ljoocheⁿ tsjoomnancue, majndeiiticheⁿ jaa na cwindya̱a̱ na matseineiⁿ nqueⁿ na m'aaⁿ cañoom'lueecheⁿ, tixocandyaandyo̱. 26Xjeⁿ'ñeeⁿcheⁿ jndyee' Ty'o̱o̱ts'om s'aana' na teincwii' tyuaa sa̱a̱ je' matsoom: "Cwiicheⁿ cwii ndii' nchii cwe' nntseiteincwii'a tyuaa, mati tsjo̱'luee." 27Ñ'oom'ñeeⁿ "cwiicheⁿ cwii ndii'" ma'mo̱ⁿna' na nquiño̱o̱ⁿ tsjoomnancue ñequio tsjo̱'luee na tqueeⁿ cha nljoo'ndyetyeⁿ cha'tso na maqueeⁿ na tixocateincwii'na'. 28Juu na matsa̱'ntjom Ty'o̱o̱ts'om na cwila'jomndyo̱, tjaa'naⁿ cwii nnom na nntseiteincwii'na' juuna'. Cwa quiaaya na quianl'uaaⁿ'aⁿ cantyja 'naaⁿ jo' ndo' cala't'maaⁿ'ndyo̱ jom ñequio na xcwee' n'o̱o̱ⁿya ndo' mati ñequio na jnda nquiuuya. 29Ee nquii Ty'o̱o̱ts'om na cwila't'maaⁿ'ndyo̱, cwiluiiñê chom na matseindyueeñena' cha'tso.
Hebreos 12


1Ndo' xjeⁿ'ñeeⁿ jâ nn'aⁿ na cwila'jomndyô̱ ñ'eⁿ Jesús squia̱a̱caño̱o̱ⁿyâ jom. Ta'x'a̱a̱yâ nnoom, l'uuyâ: —¿'Ñeeⁿ juu nnc'oom na t'maⁿñeti yuu na matsa̱'ntjom Ty'o̱o̱ts'om? 2Quia jo' t'maⁿ Jesús cwii tyochjoo, tqueeⁿ juu xcwe quii'ntaaⁿyâ. 3Ndo' tsoom nda̱a̱yâ: —Mayuu'cheⁿ nndye'yo' nntsjo̱o̱, xeⁿ tilcwe' n'om'yo' jnaⁿ'yo' ndo' c'om'yo' cha'na yocanch'u na tiqueeⁿ n'om na nluiit'maⁿndyena, quia jo' xonda̱a̱ nntsaquiee'ndyo' cantyja na matsa̱'ntjom Ty'o̱o̱ts'om. 4Cwe' jo' ts'aⁿ na maju'ñecje ndo' tical'uee'ñe na nluiit'maⁿñe, matseijomna' tsaⁿ'ñeeⁿ cha'na tyochjoom'aaⁿ. Ndo' na ljo' cwiluiit'maⁿñê cantyja na matsa̱'ntjom Ty'o̱o̱ts'om. 5Ndo' meiⁿcwi'ñeeⁿcheⁿ ts'aⁿ na neiiⁿ' cwii yuchjoo cha'na tyochjoom'aaⁿ, maja neiiⁿ' tsaⁿ'ñeeⁿ. 6'Meiⁿcwi'ñeeⁿcheⁿ ts'aⁿ na matseijndo̱' ts'om cwii yucachjoo na cats'aa natia, tsaⁿ'ñeeⁿ yati xeⁿ cju'na' jom ts'om ndaaluee na chu'tyeⁿ xtyoom'm cwii tsjo̱'suu t'maⁿ. 7Jeeⁿ wi' cwitjoom nn'aⁿ tsjoomnancue na jndye nnom neiⁿncoo' niom na macjaachuuna' joona na cwila'tjo̱o̱ndyena. Sa̱a̱ tjaa chiuu ya ee maxjeⁿ niomna'. Sa̱a̱ nnt'uiiwi'na' ts'aⁿ na matseijndo̱' ts'om x'iaa' na cats'aa yuu na tia. 8'Xeⁿ na wjaañ'oomna' 'u na matsei'tjo̱o̱ndyu' nnom Ty'o̱o̱ts'om jnaaⁿ' ts'o̱' oo x'e', catsa' xjeⁿ joona' cha'cwijom catyjee', catyenquie' joona' cha tintsei'tjo̱o̱ndyu'ti'. Ee yati na nnda̱a̱ nntseixmaⁿ' na ticantycwii na wando' añmaaⁿ' meiiⁿ cha'cwijom na ticanda̱a̱'ndyu', nchiiti na canda̱a̱'ndyu' ndo' nncju'na' 'u quii' chom na tijoom canduu'. 9Ndo' xeⁿ cwe' cantyja na manty'ia' wjaañ'oomna' 'u na matsei'tjo̱o̱ndyu' nnom Ty'o̱o̱ts'om, catsa' xjeⁿ cha'cwijom na cwji' ts'omnjom' ndo' catquie' juuna' cha tintsei'tjo̱o̱ndyu'ti'. Ee yati na nnda̱a̱ nntseixmaⁿ' na ticantycwii na wando' añmaaⁿ' meiiⁿ cha'cwijom ñe'cwii ts'omnjom', nchiiti na we ts'omnjom' ndo' nncju'na' 'u quii' chom b'io. 10'Cal'a'yo' cwenta na tinc'om'yo' na ticuee' n'om'yo' meiⁿcwii yucachjoo. Ee nndye'yo' nntsjo̱o̱ jo nandye m'aⁿ ángeles na cwil'a cwenta yocanch'u. Ndo' ángeles'ñeeⁿ meiⁿnquia xjeⁿ cwila'neiⁿna nnom Tsotya̱ya na m'aaⁿ cañoom'luee. 11Ee ja na cwiluiindyo̱ ts'aⁿ na jnaⁿ cañoom'luee jndyo̱o̱ na nncwji'n'maaⁿndyo̱ nn'aⁿ na cwitsuundye. 12'¿Chiuu m'aaⁿ' n'om'yo'? Xeⁿ m'aaⁿ cwii ts'aⁿ na m'aⁿ cwii siaⁿnto canmaⁿ ntsmeiiⁿ'eⁿ ndo' cwiindye jooyo' nntsuuñe, aa nchii n'ñeeⁿ ñequieen'aaⁿ nchoo' qui nchoo' ñjeeⁿ jooyo' cjoo' tyue' ndo' wjaacal'ueeⁿ juu quioo' na tsuuñe. 13Ndo' xeⁿ na nljeiiⁿ juuyo', nndye'yo' nntsjo̱o̱, mayuu'cheⁿ t'maⁿti nñequiaana' na neiiⁿ'eⁿ cantyja 'naaⁿ' catsmaⁿ'ñeeⁿ nchiiti cantyja 'naaⁿ cha'tsondye nt'om canmaⁿ na tyootsuundye. 14Cala'no̱ⁿ'yo' na nquii Tsotye'yo' na m'aaⁿ cañoom'luee malaa'ti' jeeⁿ xueeⁿ 'o. Til'ue ts'oom na nntsuundye meiⁿcwiindye joo nn'aⁿ na tit'maⁿti cwiluiindye. 15'Xeⁿ m'aaⁿ cwii x'ia' na matseiyu' na matsei'tjo̱o̱ñê njom', cwa cja'cwaⁿ'ya' jom. Catsei'no̱o̱ⁿ'o̱ⁿ yuu matseitjo̱o̱ñê njom' ndo' calantycwii'yo' ñ'oom na ñe'wendyo'. Ndo' xeⁿ na nñeeⁿ ñ'oom na matsu' quia jo' jnda̱ teijndei' x'ia' na tco'xcwena' jom. 16Sa̱a̱ xeⁿ tiñe'cañeeⁿ ñ'oom na matsu' quia jo' cjaañ'eⁿ cwii oo we ts'aⁿ ñ'eⁿndyu' cha joo naⁿ'ñeeⁿ nndyena ñ'oom na cwi'maⁿ'yo' ñ'eⁿ x'ia' ndo' na ljo' nquiujndaa'ndyena chiuu t'maⁿ'yo'. 17Sa̱a̱ xeⁿ tiñe'cañeeⁿ ñ'oom na nlue naⁿ'ñeeⁿ quia jo' ca'mo̱ⁿ' ñ'oom'ñeeⁿ nda̱a̱ tmaaⁿ' nn'aⁿ na macwjii'ndyo̱ cwentaya. Ndo' xeⁿ meiⁿ ticañeeⁿ ñ'oom na nlue cha'tso naⁿ'ñeeⁿ quia jo' tjaa chiuu ya. Caliu'yo' na jom cwiluiiñê cha'cwijom ts'aⁿ na tyootseit'maaⁿ'ñe Ty'o̱o̱ts'om oo cha'cwijom tsaⁿco'ñom ts'iaaⁿnda̱a̱ nn'aⁿ cwentaa' gobiernom na tia ts'aⁿñe. 18'Mayuu'cheⁿ nndye'yo' nntsjo̱o̱, meiⁿljo'cheⁿ na cwindu'yo' na ticaty'iomna' na cal'a nn'aⁿ na m'aⁿ tsjoomnancuewaa, ñ'oom'ñeeⁿ nntseix'iaa'ñena' ñequio ñ'oom na ntyjii Ty'o̱o̱ts'om. Ndo' meiⁿljo'cheⁿ na cwindu'yo' na wanaaⁿ na cal'a nn'aⁿ, mati nntseix'iaa'ñena' ñequio ñ'oom na ntyjii Ty'o̱o̱ts'om. 19'Mati candye'yo' nntsjo̱o̱, xeⁿ wendyo' 'o ñe'cwii m'aaⁿ' n'om'yo' ñ'oom na cwitaⁿ'yo' nnom Tsotya̱ya Ty'o̱o̱ts'om na m'aaⁿ cañoom'luee, quia jo' nñeeⁿ ndo' nñequiaaⁿ ñ'oom na cwitaⁿ'yo'. 20Ee meiⁿnquiayuucheⁿ na m'aⁿ we ndyee nn'aⁿ na cwitjomndye ñequio xueya, majo' jo' m'aaⁿya quii'ntaaⁿna. 21Quia jo' tjatseindyoo'ñe Pedro na m'aaⁿ Jesús. Tsoom nnom: —Ta, cwii x'iaya na matseitjo̱o̱ñe no̱o̱ⁿ, ¿cwanti ndii' na macaⁿna' na catseit'maⁿ ts'o̱o̱ⁿya jom? ¿Aa nncue'ntyjo̱ hasta ntquiee' ndii'? 22T'o̱ Jesús nnoom: —Ticatsjo̱o̱ na ñe'ntquiee' ndii'. Matsjo̱o̱ na catseit'maⁿ ts'om' jom ndyeen'aaⁿ nchoo' qui ndii' na ntquiee' ntquiee'. Maxjeⁿ ñequii'cheⁿ catseit'maⁿ ts'om' jom. 23'Cwe' jo' cala'no̱ⁿ'yo' cantyja 'naaⁿ' nqueⁿ na matsa̱'ntjoom cañoom'luee. Matseijomna' jom cha'na cwii patrom na seitioom na nntyjo̱o̱ⁿ mosoom'm na cho'jnaⁿ nnoom. 24To̱o̱ⁿ'o̱ⁿ na macwjeeⁿ'eⁿ cwenta ndo' tquioñ'omna cwii ts'aⁿ na chujnaⁿ jndye meiⁿyom s'om. 25Quia na nty'iaa' patrom'ñeeⁿ na meiⁿcwii tsjo̱'ñjeeⁿ tîcanda̱a̱ nntiom mosoom'm, quia jo' sa̱'ntjoom na nleil'uañe tsaⁿ'ñeeⁿ na nncjaaquiee'ñe na nndi'ntjomtyeⁿ, ndo' mati scuu' tsaⁿ'ñeeⁿ ñequio ndana ñequio cha'tso 'naaⁿna, cha nnc'ioo'ñe na chujnaⁿ. 26Quia jo' moso'ñeeⁿ tcoom'm xtyeeⁿ nnom patrom 'naaⁿ'aⁿ, t'maⁿ ty'oo s'aa nnom tsaⁿ'ñeeⁿ. Tsoom: "Ta, macaⁿ'a ñ'omt'maⁿ ts'om njom' na nncwindo'ya' ndo' nntio̱o̱ⁿñ'a̱ⁿ na cho̱jnaⁿ njom'." 27Quia jo' patrom'ñeeⁿ ty'oom na wi' ts'oom mosoom'm. Seit'maⁿ ts'oom juu cha'waa na chujnaⁿ ndo' seicandyaañê juu. 28Tyoowiquiuu' na jlui' moso'ñeeⁿ naquii' w'aa ndo' tjomñê cwii x'iaaⁿ'aⁿ na matyjemosoñê. Chujnaⁿ tsaⁿ'ñeeⁿ nnoom cwii siaⁿnto s'om. Ndo' seicjaa l'o̱o̱ⁿ tsaⁿ'ñeeⁿ, tyonchjeeⁿ xtyo'. Tsoom nnom: "Catiom' na chujnaⁿ' no̱o̱ⁿ." 29Ndo' tco' x'iaaⁿ'aⁿ xtye jo nnoom. S'aa ty'oo nnoom, tso: "Macaⁿ'a ñ'omt'maⁿ ts'om njom' na nncwindo'ya' ndo' nntio̱o̱ⁿ na cho̱jnaⁿ njom'." 30Sa̱a̱ jom tîcwinom'm, matjaqueeⁿ ñ'oom. Tjoom'm tsaⁿ'ñeeⁿ w'aancjo hasta na nntiom na chujnaⁿ nnoom. 31Ndo' ntyjemosondyena, quia na nty'iaana na luaa' s'aaⁿ, jeeⁿ t'maⁿ sei'ndaa'na' nquiuna. Ty'entyjaa'na patrom 'naaⁿna ndo' jluena cha'tso na jnda̱ tuii. 32Quia jo' patrom'ñeeⁿ tqueeⁿ'ñê mosoom'm, tsoom nnom: "Cwa jeeⁿ ndya' wi'ndyu', 'u mosoya. Ja jnda̱ seit'maⁿ ts'o̱o̱ⁿya cha'tso na chujnaⁿ' ee na jeeⁿ seinty'iaa'ndyu' no̱o̱ⁿ. 33Ndo' mati 'u matsona' na c'oom' na wi' ts'om' x'ia' cha'xjeⁿ t'o̱o̱ⁿ na wi' ts'o̱o̱ⁿ ñ'eⁿndyu' 'u." 34Quia jo' jeeⁿ t'maⁿ seiw'ii patrom'ñeeⁿ. Tqueeⁿ ñ'oom na catuee'na mosoom'm w'aancjo na cata'wi'na juu hasta na nntiomñ'eⁿ cha'waati na chujnaⁿ nnoom. 35Seicanda̱ Jesús ñ'oom tjañoom'meiⁿ'. Tsoom: —Maluaa' nnts'aa Tsotya̱ya na m'aaⁿ cañoom'luee ñ'eⁿndyo' 'o, xeⁿ nchii na xcwee' n'om'yo' nla't'maⁿ n'om'yo' nc'iaa'yo' na cwila'tjo̱o̱ndye nda̱a̱'yo'.
Mateo 18


1Pablo nty'iaaⁿ'aⁿ nda̱a̱ naⁿmaⁿn'iaaⁿ 'naaⁿ nn'aⁿ judíos. Matsoom nda̱a̱na: —Ja ntyjii, 'o re nn'aⁿya, cha'tso xuee na jnda̱ jndyowana' ñequii'cheⁿ mats'aaya cantyja na matsei'no̱ⁿ'a na maty'iomna' jo nnom Ty'o̱o̱ts'om. 2Quia jo' tyee na cwiluiitquieñe, tsaⁿ na jndyu Ananías, sa̱'ntjoom nn'aⁿ na meintyjee' nacañoom' Pablo na catmeiiⁿ'na nda' 'ndyoo tsaⁿ'ñeeⁿ. 3Ndo' jo' matso Pablo nnom tyee'ñeeⁿ: —Ty'o̱o̱ts'om nlco'weeⁿ'eⁿ 'u ee 'u ts'aⁿ na we waa mache'. 'U matsei'xmaⁿ' na nncu'xeⁿ' ja cha'xjeⁿ na matso ljeii na tqueⁿ Moisés sa̱a̱ matsu' na catjaa' nn'aⁿ ja meiiⁿ ljeii'ñeeⁿ matsona' na ticwanaaⁿ. 4Ndo' nn'aⁿ na meintyjee' jo' jo' tyoluena nnom Pablo: —¿Chiuu na matsei'neiⁿ' ñ'oom na matseijnaaⁿ'na' tyee na cwiluiitquieñe na mandi'ntjom nnom Ty'o̱o̱ts'om? 5Matso Pablo: "'O re nn'aⁿya, ticaljeiiya na jom tyee na cwiluiitquieñe. Ee mayuu' ñ'oom' Ty'o̱o̱ts'om na maxjeⁿ waa na jnda̱ teiljeiina' matsona' na tintseineiⁿ ts'aⁿ ñ'oom na matseijnaaⁿ'na' ts'aⁿ na cwiluiitquieñe nda̱a̱ nn'aⁿ tsjom'm." 6Pablo ntyjeeⁿ na we ndii' naⁿmaⁿn'iaaⁿ na matseineiiⁿ nda̱a̱. Nt'omndye joona cwilaxmaⁿna tmaaⁿ' nn'aⁿ judíos na jndyu saduceos. Ndo' nt'omndye joona cwilaxmaⁿna tmaaⁿ' fariseos. Jo' chii jndeii seineiiⁿ, tsoom: —'O re nn'aⁿya ja tseixmaⁿya fariseo. Mati tsotya̱ majo' jom. Sa̱a̱ 'o cwitu'xeⁿ'yo' ja cwe' nc'e na matseiyu'a na nnta'ndo'xco nn'aⁿ na jnda̱ tja̱. 7Quia na jnda̱ tsoom na nmeiiⁿ', jla'ntja'ndye nn'aⁿ fariseos ñ'eⁿ saduceos. Taticatjoom' jla'neiⁿna. 8Ee nn'aⁿ saduceos cwiluena xocatando'nnda' nn'aⁿ na jnda̱ tja̱, meiⁿ ángel meiⁿ espíritu, tjaa'naⁿ. Sa̱a̱ nn'aⁿ fariseos cwilayu'na na m'aⁿ ángel, ndo' na m'aaⁿ espíritu ndo' na nntando'nnda' nn'aⁿ na jnda̱ tja̱. 9Quia jo' cha'tsondye nn'aⁿ na tjomndye tacwaxua ndyueena na tyolantja'ndyena. Ndo' nt'om nn'aⁿ na cwit'mo̱o̱ⁿ ljeii na tqueⁿ Moisés na laxmaⁿ nn'aⁿ fariseos tei'cantyjana, jluena: —Tsaⁿm'aaⁿ' tjaa jnaaⁿ'aⁿ coliuuyâ. Ndo' xeⁿ mayuu' na seineiⁿ cwii espíritu oo cwii ángel nnoom, quia jo' tantsaaya nacjoo' Ty'o̱o̱ts'om. 10Jeeⁿ cwajndii tyolantja'ndyena hasta ty'ue ts'aⁿ na cwiluiitquieñe nda̱a̱ sondaro. Nty'iaaⁿ'aⁿ maxjeⁿ nla'cuee'na Pablo. Jo' chii sa̱'ntjoom na c'oocatjeii'ndye sondaro tsaⁿ'ñeeⁿ naquii' luee nn'aⁿ na cwiluiitquiendye, c'ooñ'omnnda'na jom naquii' w'aa yuu cwic'eeⁿna. 11Quia na jnda̱ teijaaⁿ teitquioo'ñe Ta Jesús nnom Pablo, matso nnoom: —C'om't'maaⁿ'ndyu' ts'om', ee cha'na jnda̱ tjei'yuu'ndyu' cantyja 'naⁿya naquii' tsjoom Jerusalénwaa, malaa'ti' nncwji'yuu'ndyu' cantyja 'naⁿya tsjoom Roma. 12Teincoo cwiicheⁿ xuee nt'om nn'aⁿ judíos jla'jomndyena. Tqueⁿtyeⁿna cwii ñ'oom na w'ii nacjoona na tacwa'na tacwena ndaa hasta xeⁿ jnda̱ jla'cuee'na Pablo. 13Teinom wen'aaⁿ ts'aⁿ na tqueⁿtyeⁿ ñ'oomwaa' cjoo'. 14Ty'e naⁿ'ñeeⁿ na m'aⁿ ntyee na cwiluiitquiendye ñequio nn'aⁿ na cwiluiitquiendye nda̱a̱ nn'aⁿ judíos. Jluena nda̱a̱ naⁿ'ñeeⁿ: —Jâ jnda̱ tqua̱ⁿtya̱a̱ⁿyâ ñ'oom na w'ii nacjooyâ na tacwaa'â hasta cue'jndyee Pablo nl'aayâ. 15Ndo' je' je' 'o ñequio cha'tso naⁿmaⁿn'iaaⁿ 'naaⁿ jaa nn'aⁿ judíos, cataⁿ'yo' nnom ts'aⁿ na cwiluiitquieñe nda̱a̱ sondaro na 'io catseicwanoom tsaⁿ'ñeeⁿ na m'aⁿ'yo'. Cal'a'yo' na ndoo' na tcuuti ñe'cata'x'eendyo' cantyja 'naaⁿ'aⁿ. Ndo' jâ m'aaⁿc'eendyô̱ na nlacua̱a̱'â jom cwii tjo̱o̱cheⁿ na nlquie'ñ'omna jom na m'aⁿ'yo'. 16Sa̱a̱ tyochjoo jnda yuscu tyjee Pablo jndii na ljo' nl'ana. Jo' chii tjaaⁿ w'aa yuu cwic'eeⁿ sondaro. Tjaqueⁿ'eⁿ seicañeeⁿ Pablo na ljo'. 17Quia jo' Pablo t'maaⁿ cwii capeitaⁿ. Matsoom nnom: —Cja'ñ'oom'ya' tyochjoom'aaⁿ na m'aaⁿ ts'aⁿ na cwiluiitquieñe nda̱a̱'yo' ee waa ñ'oom na nntsoom nnom tsaⁿ'ñeeⁿ. 18Quia jo' capeitaⁿ'ñeeⁿ tjañ'oom tyochjoo yuu na m'aaⁿ nquii ts'aⁿ na cwiluiitquieñeti nda̱a̱na. Matsoom: —Nquii pra̱so Pablo t'maaⁿ ja. Tcaaⁿ na candyo̱ñ'o̱ⁿ tyochjoom'aaⁿ na m'aaⁿ', ee waa na nntsoom njom'. 19Quia jo' ts'aⁿ na cwiluiitquieñe nda̱a̱na t'ueeⁿ ts'o̱ tyochjoo, tjañ'oom juu yuu na ñe'wendyena. Tax'eeñê nnom, matsoom: —¿Cwaaⁿ ñ'oom na ñe'catsu' no̱o̱ⁿ? 20Quia jo' matso tyochjoo'ñeeⁿ: —Nn'aⁿ judíos jnda̱ t'maⁿna na ntaⁿna njom' na 'io nntseicwanom' Pablo na m'aⁿ naⁿmaⁿn'iaaⁿ 'naaⁿna. Nl'ana na ndoo' ñe'cata'x'eeti naⁿmaⁿn'iaaⁿ cantyja 'naaⁿ'aⁿ. 21Sa̱a̱ 'u tintseiyu' na ljo' ee joona teinom wen'aaⁿndyena na m'aⁿc'eendyena na nla'cuee'na jom. Jnda̱ ta'wi'ndye cheⁿnquieena na tacwa'na ndo' tacwena hasta xjeⁿ na nla'cuee'cheⁿna jom. Je' macanda̱ cwii meindoo'na xeⁿ chiuu nntsu' 'u. 22Ndo' ts'aⁿ na cwiluiitquieñe nda̱a̱ sondaro seicoom'm 'ndyoo tyochjoo'ñeeⁿ na tintseineiⁿ nnom meiⁿcwii ts'aⁿ na jnda̱ seicandii jom ñ'oomwaa'. Jnda̱ chii jñoom tyochjoo'ñeeⁿ. 23Quia jo' ts'aⁿ na cwiluiitquieñe nda̱a̱ sondaro t'maaⁿ we capeitaⁿ. Sa̱'ntjoom na cala'jndaa'ndyena we siaⁿnto sondaro na cwi'ooca' nc'ee' ñequio ndyeen'aaⁿ nchoo' qui sondaro na ntyjondye catso ndo' we siaⁿnto sondaro na cwileicho ncjo lantsa. Sa̱'ntjoom na ñjeeⁿ na teijaaⁿ nlui' naⁿ'ñeeⁿ na nnc'oona tsjoom Cesarea. 24Mati tsoom na calajndaa'ndyena quioo' na nncjaawa'ljoo Pablo, ndo' ya ya cal'ana cwenta jom cha mati ya nncueⁿ'eⁿ na m'aaⁿ Félix ts'aⁿ na m'aaⁿ gobiernom. 25Ndo' seiljeiⁿ cwii carta na 'ooñ'omna na m'aaⁿ tsaⁿ'ñeeⁿ. 26Matsona': "Ja Claudio Lisias matseicwano̱ⁿ na xmaⁿndyu' 'u ta gobiernom Félix. 27Tsaⁿs'am'aaⁿ' t'ue nn'aⁿ judíos jom ndo' mawaa na nla'cuee'na jom. Sa̱a̱ quia na jndiiya na jom matseixmaaⁿ ts'aⁿ tsjoom Roma jo' na saayâ ñ'eⁿ sondaro 'naⁿya. Tjeii'ndyo̱ jom luee naⁿ'ñeeⁿ. 28Ee l'ue ts'o̱o̱ⁿ na nleijndaa'ya chiuu na cwiqueⁿna ñ'oom nacjoom'm. Jo' chii yati tjo̱ñ'o̱ⁿ jom jo nda̱a̱ naⁿmaⁿn'iaaⁿ 'naaⁿ naⁿ'ñeeⁿ. 29Ndo' ljeiya na cwe' cwiqueⁿtona ñ'oom nacjoom'm cantyja 'naaⁿ' ljeii na cwileiñ'om nquieena. Sa̱a̱ nchaa l'uu waa ljo' s'aaⁿ na tseixmaaⁿ na nncueeⁿ'eⁿ oo na nljoo'ñê w'aancjo. 30Sa̱a̱ jndiiya na cwindo̱o̱ nn'aⁿ jom. Jo' chii matseicwano̱ⁿya jom na m'aaⁿ'. Ndo' mati matsjo̱o̱ nda̱a̱ nn'aⁿ na cwiqueⁿ ñ'oom nacjoom'm na c'oona na m'aaⁿ' na cala'jndaa'ndyeyana ñ'oom'ñeeⁿ. Cwe' la'ti' waa na matsjo̱o̱." 31Ndo' sondaro'ñeeⁿ jla'canda̱na ñ'oom na sa̱'ntjom ts'aⁿ na cwiluiitquieñe nda̱a̱na. Ty'eñ'omna Pablo natsjom hasta na tquiena tsjoom Antípatris. 32Teincoo cwiicheⁿ xuee sondaro na cwi'ooca' nc'ee' ty'elcwee'na w'aa yuu cwic'eeⁿna. Ndo' sondaro na ntyjondye catso ty'eca'ndyena Pablo. 33Jnda̱ na tquiena Cesarea, tquiana carta na ñ'omna nnom gobiernom ndo' tioona cwenta Pablo l'o̱o̱ⁿ. 34Quia sei'naaⁿ' gobiernom carta'ñeeⁿ, ta'x'eeⁿ 'ndyoo Pablo cwaaⁿ ts'o̱ndaa jnaⁿ. Ndo' ljeiiⁿ na jnaⁿ tsaⁿ'ñeeⁿ ts'o̱ndaa Cilicia. 35Jo' chii matsoom nnom tsaⁿ'ñeeⁿ: —Quiejndyee nn'aⁿ na cwiqueⁿ ñ'oom cjo' quia jo' nndiiya ñ'oom 'ndyo' ndo' nleijndaa'ya. Ndo' sa̱'ntjoom na cal'a sondaro cwenta tsaⁿ'ñeeⁿ naquii' wats'iaaⁿ na jndo' Herodes na tuii.
Hechos 23


1Cwii cwiindyo' 'o cju'ñecje nda̱a̱ naⁿmaⁿn'iaaⁿ, ee nn'aⁿ na m'aⁿ n'iaaⁿ, Ty'o̱o̱ts'om maqueeⁿ joona ts'iaaⁿ'ñeeⁿ. Tjaa'naⁿ cwii ts'aⁿ na m'aaⁿ ts'iaaⁿ na nchii jom tqueeⁿ juu. 2Quia jo' 'ñeeⁿ juu na wjaa nacjoo naⁿmaⁿn'iaaⁿ, mawjaa tsaⁿ'ñeeⁿ nacjoo' na seijndaa'ñe nquii Ty'o̱o̱ts'om. Ndo' maxjeⁿ nnt'uiina' jom na nntioomñê na ljo' mach'eeⁿ. 3Jo' chii ts'aⁿ na mach'ee yuu na tia m'aaⁿ na nquiaⁿ'aⁿ naⁿmaⁿn'iaaⁿ. Sa̱a̱ ts'aⁿ na mach'ee yuu na cwitsa̱'ntjom n'iaaⁿ, ya m'aaⁿ, tyoocaty'ueeⁿ naⁿ'ñeeⁿ. Jo' chii catsa' yuu na cwitsa̱'ntjomna 'u, quia ljo'cheⁿ taxoc'oom' ts'om' aa nla'wjeena 'u. Maxjeⁿ nnc'omna na neiiⁿna 'u. 4Ee naⁿmaⁿn'iaaⁿ la'xmaⁿna na cwindye'ntjomna nnom Ty'o̱o̱ts'om cha catei'jndeiina 'u. Sa̱a̱ xeⁿ mache' na til'uee ljeii na cwilein'omna, quia jo' c'oom' na nquia' joona, ee ticwe' ts'iaaⁿ'ndyo na la'xmaⁿna sa̱yo ee cwiluiindyena na cwindye'ntjomna nnom Ty'o̱o̱ts'om na cwita'wi'na nn'aⁿ na cwil'a yuu na tia. 5Quia jo' we ndii' macaⁿna' na cala'canda̱'yo' jo nda̱a̱ naⁿmaⁿn'iaaⁿ. Najndyee nc'e na tical'ue n'om'yo' na cat'uii ljeii na cwileiñ'omna 'o. Ndo' na jnda̱ we nc'e na nquiu'yo' naquii' n'om'yo' na matsona' na cal'a'yo' na ljo'. 6Macwe' jo' na cwitiom'yo' ts'iaaⁿnda̱a̱'yo', ee nn'aⁿ na m'aⁿ n'iaaⁿ, ñequio ts'iaaⁿmeiⁿ' cwita'ntjomna cha nl'ana ts'iaaⁿ na maqueⁿ Ty'o̱o̱ts'om joona. 7Nnom cwii cwii ts'aⁿ na waa na matseixmaⁿ na nntseit'maaⁿ'ndyu' juu, catsa' naljo' ñ'eⁿñe. Quia macaⁿna' na nntiom'yo' nda̱a̱ naⁿmaⁿn'iaaⁿ, catiom'yo', cha'na ts'iaaⁿ nnom tyuaa. Cala'canda̱'yo' nnom ljeii na cwiqueⁿ naⁿmaⁿn'iaaⁿ, ndo' cala't'maaⁿ'ndyo' cha'tsondye joona na matsona' na cala't'maaⁿ'ndyo'. 8Meiⁿncwii ts'aⁿ tincho'jnaⁿ'yo' nnom. C'om'yo' na wi' n'om'yo' nc'iaa'yo' ee juuna' matseijomna' cha'cwijom na cho'jnaⁿ'yo'. Juu ts'aⁿ na m'aaⁿ na wi' ts'om x'iaa', matseicaña̱a̱ⁿ chiuu t'maⁿ ljeii na matsa̱'ntjomna' na tqueⁿ Moisés, 9ee ljeii'ñeeⁿ matsa̱'ntjomna': "Tinc'om'ya' ñequio cwiicheⁿ ts'aⁿ, tintseicue' ts'aⁿ, tinch'uee' 'naaⁿ' ts'aⁿ, tintseiqueeⁿ ts'om' 'naaⁿ' ts'aⁿ." Ee cha'tso ñ'oommeiⁿ' ñequio nt'omcheⁿ na sa̱'ntjom ljeii na tqueⁿ Moisés, cwila'x'iaa'ndye joona' ñequio ñ'oomwaa na matsona': "C'oom' na jnda ntyji' tyjets'aⁿndyu' cha'xjeⁿ na wi' ts'omndyu' cheⁿncu'." 10Ee quia na m'aaⁿ ts'aⁿ na jnda ntyjii tyjets'aⁿñe, xocats'aa na wi'ñe ñ'eⁿ tsaⁿ'ñeeⁿ. Ee ts'aⁿ na jnda ntyjii ntyjenn'aⁿñe, matseicanda̱ñ'eeⁿ ljeii na tquiaa Ty'o̱o̱ts'om nnom Moisés. 11Cala'no̱ⁿ'yo' naljo' ndo' c'oom' n'om'yo' cantyja 'naaⁿ' tiempo na m'aaⁿya je'. Matseijomna' cantyja 'naⁿ'yo' cha'cwijom na cwinda'yo'. Jo' chii calcwi'yo' ee je' mandyoo'ti m'aaⁿna' na nlui'n'maaⁿndyo̱, nchiiti quia jlayuu'jndya̱a̱ ñ'oom'm. 12Juu na cwitsaam'aaⁿya matseijomna' cha'cwijom natsjom, juuna' wjaawinomna'. Wjaawindyoo'ti xuee quia na nlui'n'maaⁿndyo̱. Jo' chii ca'ndya̱a̱ na cwilajomndyo̱ ts'iaaⁿ na laxmaⁿna' cantyja 'naaⁿ' najaaⁿ. Cal'uee'ndyo̱ l'o̱ ts'iaaⁿ ya na laxmaⁿna' cantyja 'naaⁿ' naxuee. 13C'o̱o̱ⁿya cha'xjeⁿ na macaⁿna' na cats'aa ts'aⁿ quia naxuee. Nchii c'o̱o̱ⁿya na cwicwa'jndoo'ndyo̱ meiⁿ nchii na cwicandya̱a̱ya. Nchii c'o̱o̱ⁿ ñequio nn'aⁿ na cwe' luaa'ndyo ñequio nt'omcheⁿ nnom natia la'xmaⁿ. Tac'o̱o̱ⁿya na cwila'ntja'ndyo̱ ñequio nn'aⁿ meiⁿ tala'ta̱a̱' n'o̱o̱ⁿya joona. 14Sa̱a̱ 'o wandyo̱' cal'a'yo', 'o cwee'yo' Jesucristo cha'xjeⁿ macwee ts'aⁿ liaa. Tañe'quiandyo' na joo na neiⁿnco nquiu nn'aⁿ na matseixmaⁿ tsjoomnancue nlqueⁿna' xjeⁿ 'naaⁿ'na' 'o.
Romanos 13


1Cantyjati na jnaⁿna' na t'maⁿ Jesús jâ na cwilajomndyô̱ ñ'eⁿñê, t'mo̱o̱ⁿ na jeeⁿ candya' ts'oom jâ. Ntyjeeⁿ na jnda̱ jaawe'ntyjo̱ xjeⁿ na nlueeⁿ'eⁿ tsjoomnancuewaañe na nncjaalcwe'nnaaⁿ'aⁿ na m'aaⁿ Tsotyeeⁿ. Jo' chii quia majaawe'ntyjo̱ xjeⁿ na nlatya̱a̱ⁿ jaa nn'aⁿ judíos xuee pascua quia cwilacwja̱a̱ya canmaⁿ, t'mo̱ⁿtyeeⁿ na jeeⁿ t'maⁿ waa na candya' ts'oom jâ. 2Cwicwaa'â ñ'eⁿ Jesús natmaaⁿ. Xjeⁿ'ñeeⁿ jnda̱ seijndo̱' tsaⁿjndii ts'om x'iaayâ Judas Iscariote, jnda Simón, na quiaa tsaⁿ'ñeeⁿ cwenta jom. 3Ndo' jom majndaa'ya ntyjeeⁿ na l'o̱o̱ⁿ jnda̱ tquiaa Tsotyeeⁿ na meiⁿcwii tintjoom na nchii ñ'oom' nquii. Mantyjeeⁿ na jnaaⁿ na m'aaⁿ Ty'o̱o̱ts'om, ndo' na majo' wjaalcweeⁿ'eⁿ. 4Teicantyjaaⁿ yocheⁿ na cwicwaa'â natmaaⁿ. Tjeiiⁿ'eⁿ liaatco na cweⁿ, to'ñoom cwii liaa na cwityuee' lua̱a̱yâ, seityeeⁿ juuna' tsiaⁿ'aⁿ. 5Jnda̱ jo' tioom ndaatioo ts'om 'naⁿ na cwicandyuu'â. To̱o̱ⁿ'o̱ⁿ na mamaaⁿ nc'a̱a̱'â na t'maaⁿ na calajomndyô̱ ñ'eⁿñê, jnda̱ chii mawee'ñê nc'a̱a̱'â ñequio liaa'ñeeⁿ. 6Ndo' quia na tue'cañoom yuu na wacatyeeⁿ Simón Pedro, matso tsaⁿ'ñeeⁿ nnoom: —Ta, ¿aa mmaⁿ' nc'a̱ya? 7T'o̱o̱ⁿ nnom, matsoom: —Ts'iaaⁿ na mats'aa tileicatsei'no̱ⁿ' na maje'ndyo, sa̱a̱ nda̱quiacheⁿ nntsei'no̱ⁿ'. 8Matso Pedro nnoom: —Xoya na mmaⁿ' nc'a̱ya. T'o̱ Jesús, matsoom nnom: —Xeⁿ ticamaaⁿya nc'e' ticatseixmaⁿ' cantyja 'naⁿya. 9Matso Simón Pedro nnoom: —Xeⁿ luaa'waa Ta, nchii macanda̱ nc'a̱. Mati camaⁿ' l'o̱o̱ya ñequio xqua̱a̱ⁿya. 10Matso Jesús nnom: —Cwii ts'aⁿ na jnda̱ jnda̱a̱', ticaⁿna' na nntmaⁿñe na cha'waañe ee jnda̱ lju'ñe, manda̱ nc'ee macaⁿna' na nntmaⁿ. 'O laxmaⁿ'yo' na lju' n'om'yo' sa̱a̱ ticha'tsondyo'. 11Ee ntyjeeⁿ 'ñeeⁿ juu nñequiaa cwenta jom luee ntyee. Macwe' jo' na matsoom: "Sa̱a̱ ticha'tsondyo' laxmaⁿ'yo' na lju' n'om'yo'." 12Quia na jnda̱ tmaaⁿ nc'a̱a̱'â, ndo' tcweennaaⁿ'aⁿ liaatco 'naaⁿ'aⁿ, jnda̱ jo' tjacjoonnaaⁿ'aⁿ nacañoom' meiⁿsa. Matsoom nda̱a̱yâ: —¿Aa cwila'no̱ⁿ'yo' cantyja na s'aaya 'o? 13'O cwilacajndyu'yo' ja Maestro ndo' na cwiluiindyo̱ na matsa̱'ntjo̱ⁿya 'o. Ndo' maty'iomyana' na ljo' cwindu'yo', ee maxjeⁿ jo' ja. 14Ndo' na jnda̱ tmaaⁿya nc'ee'yo' na cwiluiindyo̱ na matsa̱'ntjo̱ⁿya 'o ndo' na ma'mo̱o̱ⁿya ñ'oom naya 'naaⁿ' Ty'o̱o̱ts'om nda̱a̱'yo', mati 'o matsona' na nntue'ndyo'cje'yo' na nndye'ntjom'yo' nda̱a̱ nc'iaa'yo'. 15Ee jnda̱ s'aaya cwii nnom na ma'mo̱ⁿna' nda̱a̱'yo' cha mati cal'a'yo' ñequio nt'omcheⁿ cha'xjeⁿ jnda̱ s'aaya 'o. 16Ñ'oom na mayuu'cheⁿ matsjo̱o̱ya nda̱a̱'yo', juu ts'aⁿ na m'aaⁿ moso ticaluiit'maⁿñe cha'na nquii ts'aⁿ na matsa̱'ntjom juu. Mati ts'aⁿ na mawjaa ts'iaaⁿ na jñom ts'aⁿ juu, ticaluiit'maⁿñeti cha'xjeⁿ nquii ts'aⁿ na jñom juu. 17Xeⁿ cwila'no̱ⁿ'yo' ñ'oommeiⁿ' ndo' cwil'a'yo' na ljo', nntio'naaⁿñe Ty'o̱o̱ts'om 'o. 18'Nchii matsjo̱o̱ ñ'oomwaa' cantyja 'naⁿ'yo' na cha'tsondyo'. Mantyjiiya chiuu n'om' 'o na jnda̱ tjeii'ndyo̱. Ee maxjeⁿ macaⁿna' na catseicanda̱a̱'ñena' ñ'oom' Ty'o̱o̱ts'om na teiljeii. Matsona': "Manquii na macwa' ñ'eⁿndyo̱ malcwe' nacjoya." 19Je' matsjo̱o̱ya ñ'oomwaa' nda̱a̱'yo' cwii tjo̱o̱cheⁿ na nluii na ljo', cha quia na nntseicanda̱a̱'ñena' nlayu'yo' na ja cwiluiindyo̱ manquiiti na jnda̱ tsjo̱o̱ nda̱a̱'yo'. 20Ñ'oom na mayuu'cheⁿ matsjo̱o̱ nda̱a̱'yo'. 'Ñeeⁿ juu na matseiljo ts'aⁿ na majño̱o̱ⁿya, ja matseiljo tsaⁿ'ñeeⁿ. Ndo' 'ñeeⁿ juu na matseiljo ja, matseiljo tsaⁿ'ñeeⁿ nqueⁿ na jñoom ja. 21Jnda̱ na tso Jesús ñ'oomwaa', sei'ndaa'na' ntyjeeⁿ, ndo' ndyeyu tjei'yuu'ñê nda̱a̱yâ. Tsoom: —Ñ'oom na mayuu'cheⁿ matsjo̱o̱ nda̱a̱'yo', cwiindyo' 'o nñequiaa cwenta ja. 22Quia jo' jâ nn'aⁿ na cwilajomndyô̱ ñ'eⁿñê tyonty'iaa ntyja̱a̱yâ nda̱a̱yâ. Ee ticala'no̱o̱ⁿ'â 'ñeeⁿ cwiindyo̱ jâ na matsoom na luaa' nnts'aa. 23Xjeⁿ'ñeeⁿ ja Juan na jeeⁿ candya' ts'om Jesús, mawacatya̱ⁿ nacañom'm na cwicwaa'â. 24Ndo' Simón Pedro s'o̱o̱ l'o̱o̱ⁿ no̱o̱ⁿ na cwax'a̱ 'ndyoo Jesús cwaaⁿ cwiindyo̱ jâ na nñequiaa cwenta jom. 25Jo' chii seintyjo̱ndyo̱ jo ndo' jndya Jesús, tax'a̱ya nnoom, tsjo̱o̱: —Aa ndi' Ta, ¿'ñeeⁿ cwii jâ na nnts'aa na ljo'? 26T'o̱o̱ⁿ no̱o̱ⁿ, tsoom: —Majuu ts'aⁿ na nnom nñequiaya cwii taⁿ' tyoo' xjeⁿ na jnda̱ seicanda'a juuna'. Ndo' quia na jnda̱ seicanaⁿ'aⁿ tyoo'ñeeⁿ tquiaaⁿ juuna' nnom Judas Iscariote, jnda Simón. 27Ndo' Judas, jnda̱ na to'ñoom taⁿ' tyoo'ñeeⁿ, mana tuo̱ Satanás quii' ts'oom. Ndo' tso Jesús nnoom: —Queⁿndyu' ts'iaaⁿ na nntsa'. 28Sa̱a̱ meiⁿcwiindyo̱ jâ na meindyuaandyô̱ nacañoom' meiⁿsa ñ'eⁿñê tîcala'no̱o̱ⁿ'â chiuu na luaa' ñ'oom tsoom. 29Ndo' ee na manquiuuyâ na Judas maleiñ'oom tjaⁿche na ñjom s'om na cwiwil'uee'ndyô̱, jo' chii nt'omndyo̱ jâ jla'tiuuyâ na ñe'catso Jesús nnoom na catseijnaaⁿ ljo'tindyo na macaⁿna' na nleil'uee'ndyô̱ na waa xuee, oo quiaaⁿ cwantindyo nda̱a̱ ndyeñeeⁿ'. 30Ndo' jnda̱ na tcwa' Judas tyoo'ñeeⁿ, mañoom' jlueeⁿ'eⁿ. Juu xjeⁿ'ñeeⁿ jnda̱ teijaaⁿ. 31Jnda̱ na jlui' Judas quii'ntaaⁿyâ, matso Jesús nda̱a̱yâ: —Je' ja na cwiluiindyo̱ ts'aⁿ na jnaⁿ cañoom'luee, manntseit'maaⁿ'ñena' ja. Ndo' cantyja 'naaⁿ' ljo' na manntjo̱ⁿya nntseit'maaⁿ'ñena' Ty'o̱o̱ts'om. 32Ndo' xeⁿ nntseit'maaⁿ'ñena' jom cantyja na manntjo̱ⁿ, quia jo' mati cantyja 'naaⁿ' jo' nntseit'maaⁿ'ñê ja na cwiluiindyo̱ ts'aⁿ na jnaⁿ cañoom'luee, ndo' tyuaa' nnts'aaⁿ na ljo'. 33'O ntseindaaya na jeeⁿ wi' ts'o̱o̱ⁿya, chjootindyo cwii m'aaⁿya ñ'eⁿndyo'. Nl'ue'yo' ja, ndo' cha'xjeⁿ tsjo̱o̱ya nda̱a̱ nc'iaa'yo' nn'aⁿ judíos, je' mati matsjo̱o̱ nda̱a̱' 'o: 'O xocanda̱a̱ nntsquie'cañom'yo' yuu na nncjo̱. 34Cwii ñ'oom xco na matsa̱'ntjomna' mañequiaya nda̱a̱'yo', na c'om'yo' na wi' n'om'yo' nc'iaa'yo'. Cha'xjeⁿ na m'aaⁿya na candya' ts'o̱o̱ⁿya 'o, malaa'ti' c'om' 'o na wi' n'om' nc'iaa'yo'. 35Na nl'a'yo' na ljo' nla'no̱ⁿ' cha'tsondye nn'aⁿ na 'o cwiluiindyo' nn'aⁿ na cwilajomndyo' ñ'eⁿndyo̱, xeⁿ m'aⁿ'yo' na wi' n'om' nc'iaa'yo'. 36Tax'eeñe Simón Pedro nnoom. Matso: —Ta, ¿yuu wja'yu'? T'o̱ Jesús, matsoom nnom: —Cantyja na nntjo̱ⁿ je' 'u xocanda̱a̱ nntseijomndyu', sa̱a̱ mati 'u nncue'ntyjo̱ nntjom' na ljo'. 37Matso Pedro nnoom: —Ta, ¿chiuu na xocanda̱a̱ nntseijomndyo̱ je' ljo' na nntjom'? Tints'aa meiiⁿ quio jo' c'io̱. 38T'o̱ Jesús, matsoom nnom: 'U matsei'tiuu' na nñequiaandyu' na nnc'io' cantyja 'naⁿya. Ñ'oom na mayuu'cheⁿ matsjo̱o̱ njom', cwii tjo̱o̱cheⁿ na nntseixuaa caxtijndyo na jaawixuee, sa̱a̱ 'u jnda̱ ndyee ndii' macwji'ndyu' cantyja 'naⁿya.
Juan 13


1Najndyee matseijndo̱'a ts'om' na maty'iomna' na cataaⁿya nnom Ty'o̱o̱ts'om 'naⁿ na macaⁿna' jaa, ndo' calana̱a̱ⁿya nnoom cwentaa cha'tsondye nn'aⁿ. Quiaaya na quianl'uaaⁿ'aⁿ cantyja 'naaⁿna. 2Laxmaaⁿya na cataaⁿya nnoom cantyja 'naaⁿ cha'tsondye nn'aⁿ na cwiluiindye gobiernom, ñequio joo nn'aⁿ na laxmaⁿ naⁿmaⁿn'iaaⁿ cha nnda̱a̱ nnc'o̱o̱ⁿya na ya m'aaⁿya, tjaa'naⁿ ndia', na xcwee' n'o̱o̱ⁿya ñ'eⁿ Ty'o̱o̱ts'om ndo' tjaa'naⁿ ñ'oom tia cwila'neiⁿ nn'aⁿ cantyja 'naaⁿya. 3Maty'iomyana' na luaa' cal'aaya. Ndo' nquii Ty'o̱o̱ts'om na macwji'n'maaⁿñê jaa cjaawee' ts'oom na ljo', 4ee l'ue ts'oom na cha'tsondye nn'aⁿ nlui'n'maaⁿndye ndo' na nnta'jnaaⁿ'na ñ'oom na mayuu'. 5Ñecwii Ty'o̱o̱ts'om m'aaⁿ ndo' ñe'cwii m'aaⁿ na matseiljoyaañe jom ñ'eⁿ nn'aⁿ, manquii Jesucristo na ts'aⁿ jom. 6Ee tquiaañê na tueeⁿ'eⁿ cha ntioom na cho'jnaⁿ cha'tsondye nn'aⁿ cha nnda̱a̱ nlui'n'maaⁿndyena, teitquioo' na jo' quia na tue'ntyjo̱ xjeⁿ. 7Nc'e na luaa', ty'ioom ts'iaaⁿ ja na cwiluiindyo̱ ts'aⁿ na mañequiaa ñ'oom cantyja 'naaⁿ'aⁿ ndo' ts'aⁿ na majñoom ts'iaaⁿ 'naaⁿ'aⁿ, na ca'mo̱o̱ⁿya nda̱a̱ nn'aⁿ na nchii judíos ñ'oom na xcweti na cala'yu'ya n'omna, ñ'oom na mayuu' matseina̱ⁿ, nchii cwe' cantu. 8Meiⁿyuucheⁿ joo na cwitjomndye nn'aⁿ l'ue ts'o̱o̱ⁿ cala'neiⁿ naⁿnom nnom Ty'o̱o̱ts'om na nlawena lueena ñequio na xcwee' n'omna. Tic'omna na wjeena nc'iaana, meiⁿ ticañjom n'omna ñ'oom na nquiuna ñequio nc'iaana. 9Ndo' mati yolcu l'ue ts'o̱o̱ⁿ na cwee'na liaa na cwe' na ya xjeⁿ na nchii jeeⁿcheⁿ tycwi' nchii liaa jnda. Cal'ana xjeⁿ cha'tso cantyja 'naaⁿna. Ticwinom'na' na nla'chjoomndyena soonqueⁿna, meiⁿ ticwinom'na' na nla'chjoomndyena ñ'eⁿ 'naⁿ na cwiluiina' ñequio s'om cajaⁿ oo ñequio ta̱' perla na jeeⁿ jnda. 10Sa̱a̱ yolcu na cwiñequiaandye na nntsa̱'ntjom Ty'o̱o̱ts'om joona, cal'ana cha'tso nnom ts'iaaⁿ na ya, ee macanda̱ cantyja 'naaⁿ joo jo' ntyjii Ty'o̱o̱ts'om cha'cwijom matseichjoomñena' joona. 11Matsona' na candyecheⁿ yolcu ñ'oom na cwit'mo̱o̱ⁿ nn'aⁿ ndo' na catuee'ndyecjena: 12ee tyooñequiaya na nnt'mo̱o̱ⁿ yolcu quia na cwitjomndye nn'aⁿ meiⁿ na nlqueⁿna xjeⁿ tsaⁿs'a. L'ue ts'o̱o̱ⁿ na cwe' candyecheⁿna. 13Ee najndyee s'aa Ty'o̱o̱ts'om Adán, jnda̱ chii s'aaⁿ Eva, 14ndo' nchii Adán tquiu'nn'aⁿna', tquiu'nn'aⁿna' yuscu'ñeeⁿ, ndo' jnda̱ na tquiu'nn'aⁿna' juu, jo' seijndaa'ñena' na waa jnaaⁿ'aⁿ. 15Sa̱a̱ nlui'n'maaⁿndye yolcu xeⁿ cwila'canda̱a̱'ndye na mañequiaa Ty'o̱o̱ts'om na c'om ndana ndo' m'aⁿna na cwila'yu'ya n'omna ñ'eⁿñê, ñequio na m'aⁿna na jnda nquiuna nt'omcheⁿ ndo' na 'oom'aⁿna na lju' n'omna.
1 Timoteo 2


1Jnda̱ na seineiⁿ Jesús ñ'oommeiⁿ', jlunda̱a̱ñê cañoom'luee. Matsoom: —Tsotya̱ya, jnda̱ tue'ntyjo̱ na nluii cha'tso na teijndaa' cantyja 'naⁿya. Je' catseit'maaⁿ'ndyu' ja na cwiluiindyo̱ Jnda', cha mati ja nntseit'maaⁿ'ndyo̱ 'u. 2Ee 'u jnda̱ tqueⁿ' na waa na jndo̱ na matseixmaⁿya jo nda̱a̱ cha'tso nn'aⁿ tsjoomnancue na ticwii cwii ts'aⁿ na mañequiaa' l'o̱o̱ya na nñequiaya na tseixmaⁿ na ticantycwii na wando'. 3Luaa waa na nntseixmaⁿ ts'aⁿ na ticantycwii na wando' añmaaⁿ'aⁿ, na catsei'no̱o̱ⁿ'o̱ⁿ na ñenncu'cheⁿ' cwiluiindyu' Ty'o̱o̱ts'om na mayuu' ndo' mati na ja Jesús cwiluiindyo̱ Cristo na jñom' ja quii'ntaaⁿ nn'aⁿ tsjoomnancue. 4'Ja jnda̱ seit'maaⁿ'ndyo̱ 'u quii'ntaaⁿ nn'aⁿ tsjoomnancue. Ndo' majnda̱ mamañequiaandyo̱ na c'io̱ cwentaa nn'aⁿ, mañejuu ts'iaaⁿ'ñeeⁿ na tquiaa' no̱o̱ⁿ na cats'aa. 5Ndo' je' je' 'u Tsotya̱ya, catseit'maaⁿ'ndyu' ja cha'xjeⁿ na cwiluiit'maⁿndyu' yuu na m'aaⁿ', na juu jo' matseixmaⁿya ñ'eⁿndyu' cwii tjo̱o̱cheⁿ na nncuaa tsjoomnancue. 6'Nda̱a̱ nn'aⁿ na m'aⁿ tsjoomnancue na tquiaa' joona l'o̱o̱, jnda̱ t'mo̱o̱ⁿya chiuu cwiluiindyu'. Tyom'aⁿna cwenta', ndo' tquiaa' na cwila'xmaⁿna cwentaya. Joona cwila'wena ñ'oom naya 'naⁿ' ndo' cwila'canda̱na juuna'. 7Ndo' macwila'no̱ⁿ'na na cha'tso na cwicanda̱a̱ mats'aa, ñenncu' tquiaa' na matseixmaⁿya na ljo'. 8Ee ñ'oom na tsu' no̱o̱ⁿya, jnda̱ tquia joona' nda̱a̱na. Ndo' joona jnda̱ to'ñoomna ñ'oom'ñeeⁿ. Cwila'no̱ⁿ'na na mayuu'cheⁿ jnaaⁿya na m'aaⁿ', ndo' cwila'yu'na na 'u jñom' ja quii'ntaaⁿ nn'aⁿ. 9'Macaⁿ'a naya njom' cantyja 'naaⁿna, nchii cantyja 'naaⁿ nn'aⁿ tsjoomnancue. Ja macaⁿ'a na cateijndei' joo na jnda̱ tquiaa' l'o̱o̱ya, ee cwila'xmaⁿna cwenta'. 10Cha'tsondye joona na la'xmaⁿna cwentaya, mati la'xmaⁿna cwenta'. Ndo' joona na la'xmaⁿna cwenta', mati la'xmaⁿna cwentaya, ndo' matseit'maaⁿ'ñena' ja cantyja 'naaⁿna. 11'Je' taxoc'o̱o̱ⁿtya̱ tsjoomnancue, sa̱a̱ joo naⁿm'aⁿ' cwiljoo'ndyena juuna', ee ja jo̱nlcwa̱'a na m'aaⁿ'. 'U Tsotya̱ya na lju' cwiluiindyu', catsa' cwenta naⁿm'aⁿ na jnda̱ tquiaa' l'o̱o̱ ñequio juu najndeii na matsei'xmaⁿ' cha nnts'aana' ñe'cwii nla'xmaⁿna cha'xjeⁿ jaa ñe'cwii cwilaxmaaⁿya. 12Yocheⁿ na tyom'aaⁿya naquii'ntaaⁿ naⁿm'aⁿ na jnda̱ tquiaa' l'o̱o̱, tyots'aa cwenta joona ñequio najndeii na matsei'xmaⁿ' nncu'. Ndo' meiⁿcwiindyena tîcatsuuñe, macanda̱ tsuuñe juu ts'aⁿ na matseixmaⁿ na catsuuñe, cha na catseicanda̱a̱'ñena' ñ'om' na teiljeii. 13'Sa̱a̱ je' na nncjo̱lcwa̱'a na m'aaⁿ'. Ndo' matseina̱ⁿya ñ'oommeiiⁿ yocheⁿ na ndi m'aaⁿya tsjoomnancuewaañe, cha juu na m'aaⁿya na neiⁿya, canda̱a̱' nla'xmaⁿna juuna'. 14Jnda̱ tquiaya ñ'oom naya 'naⁿ' nda̱a̱na, sa̱a̱ nn'aⁿ tsjoomnancue ticuee' n'om joona ee ticala'xmaⁿna cantyja 'naaⁿ' tsjoomnancue, cha'xjeⁿ ja meiⁿ ticatseixmaⁿya cantyja 'naaⁿ'na'. 15Nchii macaⁿ'a na cwji' joona tsjoomnancue, sa̱a̱ na cwañom' joona ljo' na ñe'cats'aa tsaⁿjndii ñ'eⁿndyena. 16Joona ticalaxmaⁿna cantyja 'naaⁿ' tsjoomnancue cha'xjeⁿ ja meiⁿ ticatseixmaⁿya cantyja 'naaⁿ'na'. 17Queⁿ' joona na cwiluiindyena na lju' n'omna nc'e ñ'oom na mayuu'. Juuna' cwiluiiñena' na mayuu'. 18Cha'xjeⁿ na jñom' ja na jndyo̱o̱ tsjoomnancue, mati majño̱o̱ⁿya joona na c'oocatjei'yuu'ndyena nda̱a̱ nn'aⁿ tsjoomnancue. 19Ee nc'e joona maqua̱ⁿ cheⁿnnco̱ na lju' ts'o̱o̱ⁿ jo njom' cha mati nlqueⁿlju'na' n'omna nc'e ñ'oom na mayuu'. 20'Ndo' nchii macanda̱ macaⁿ'a cantyja 'naaⁿ joo naⁿm'aⁿ'. Mati macaⁿ'a na cateijndei' joo nn'aⁿ na quia nla'yu' ñ'eⁿndyo̱ nc'e ñ'oom na quia nntjei'yuu'ndyena 21cha ñe'cwii nla'xmaⁿna, cha'xjeⁿ 'u Tsotya̱ya ñe'cwii cwiluiindyu' ñ'eⁿndyo̱, ndo' ja ñe'cwii cwiluiindyo̱ ñ'eⁿndyu'. Ee na ljo' mati joona nnda̱a̱ nla'xmaⁿna na ñe'cwii cwiluiindyena ñequiondyo̱ jaa. Quia jo' nla'yu' nn'aⁿ tsjoomnancue na 'u jñom' ja. 22Juu na tquiaa' na matseit'maaⁿ'ñena' ja, mati tquiaya jo' na cala'xmaⁿna, cha na ñe'cwii cala'xmaⁿna cha'xjeⁿ jaa ñe'cwii cwila'xmaaⁿya. 23Ja m'aaⁿya ñ'eⁿndye joona, ndo' 'u m'aaⁿ' ñ'eⁿndyo̱ ja cha nnts'aana' na ñe'cwii cwila'xmaⁿna. Ndo' na ljo' nla'no̱ⁿ' nn'aⁿ na 'u jñom' ja, ndo' na candya' ts'om' joona cha'xjeⁿ na candya' ts'om' ja. 24''U Tsotya̱ya m'aaⁿ' na candya' ts'om' ja cwii tjo̱o̱cheⁿ na tqueⁿ' tsjoomnancue. L'ue ts'o̱o̱ⁿ na naⁿm'aⁿ' na jnda̱ tquiaa' l'o̱o̱ya, c'omna yuu na m'aaⁿya ñ'eⁿndyu'. Ee quia ljo'cheⁿ nnda̱a̱ juu na matseit'maaⁿ'ñena' ja na tquiaa' na matseixmaⁿya. 25Tsotya̱ya 'u na cwiluiindyu' na maty'iomyana', nn'aⁿ na la'xmaⁿna cantyja 'naaⁿ' tsjoomnancue ticala'no̱ⁿ'na cantyja 'naⁿ', sa̱a̱ ja mawajnaⁿ'a 'u ndo' naⁿm'aⁿ' cwila'no̱ⁿ'na na 'u jñom' ja. 26Jnda̱ t'mo̱o̱ⁿya cantyja 'naⁿ' nda̱a̱na, ndo' m'mo̱o̱ⁿtya̱ya jo' nda̱a̱na. Luaa' nnts'aa cha juu na m'aaⁿ' na candya' ts'om' ja, mati nlaxmaⁿna juuna'. Ndo' mati nnc'o̱o̱ⁿya ñ'eⁿndye joona.
Juan 17


1Jnda̱ na seineiⁿ Jesús ñ'oommeiⁿ' nnom Ty'o̱o̱ts'om, mana jlueeⁿ'eⁿ jo' jo' ñ'eⁿndyô̱ jâ na cwilajomndyô̱ ñ'eⁿñê. Tei'ty'io̱o̱'â tsjo' Cedrón. Squia̱a̱yâ cwii joo yuu waa cwIi ntjom, jo' jo' santyjo̱o̱yâ na tjaqueⁿ'eⁿ. 2Ndo' Judas, juu x'iaayâ na tquiaa cwenta jom, mati mantyjii jo' jo', ee majndye ndii' ñesaayâ jo' jo' ñ'eⁿ Jesús. 3Quia jo' Judas'ñeeⁿ, to'ñoom cwii tmaaⁿ' sondaro ñ'eⁿ nt'om nn'aⁿ na cwindye'ntjom nda̱a̱ ntyee na cwiluiitquiendye, ndo' mañ'eeⁿ nt'om nn'aⁿ tmaaⁿ' fariseos. Tjachom naⁿ'ñeeⁿ jo' jo'. Ty'echona lioochom ndo' chom nlca ñ'eⁿ l'o̱ ts'iaaⁿ ntia'. 4Ndo' Jesús, nc'e na mantyjeeⁿ cha'tso na mawaa xjeⁿ na nntjoom, tjacatjomñê naⁿ'ñeeⁿ. Tax'eeⁿ nda̱a̱na, matsoom: —¿'Ñeeⁿ juu cwil'ue'yo'? 5T'o̱o̱na, jluena: —Cwil'ua̱a̱yâ Jesús na jnaⁿ Nazaret. Matsoom: —Maja luaa jo'. Ndo' mati Judas na tquiaa cwenta jom, mañ'eⁿ ñequio naⁿ'ñeeⁿ. 6Ndo' quia tso Jesús: "Maja luaa jo'", seilcwe'ntya'na' joona hasta xjeⁿ nomtyuaacheⁿ tquiaandyena. 7Quia jo' tax'eeñennda' Jesús nda̱a̱na: —¿'Ñeeⁿ juu cwil'ue'yo'? Ndo' joona t'o̱o̱nnda'na nnoom: —Jesús tsaⁿ na jnaⁿ Nazaret. 8T'o̱ Jesús nda̱a̱na: —Jnda̱ tsjo̱o̱ya, maja luaa jo'. Jo' chii xeⁿ ja cwil'ue'yo', ca'ndye'yo' naⁿm'aⁿ na nnc'oona. 9Luaa' tuii cha catseicanda̱a̱'ñena' ñ'oom na tsoom quia seineiiⁿ nnom Tsotyeeⁿ. Tsoom: "Nn'aⁿ na jnda̱ tquiaa' l'o̱o̱ya, meiⁿcwiindye joona tîtseicatsuuya." 10Quia jo' Simón Pedro tjei'ñoomñê xjo na maleiñ'oom. Seiquiee'ñê ts'aⁿ na jndyu Malco. Tyjeeⁿ tsua'qui tsaⁿ'ñeeⁿ ntyjaya. Juu tsaⁿ'ñeeⁿ mosoo' tyee na cwiluiitquieñe. 11Matso Jesús nnom Pedro: —Cwja'ndyu'nnda' xjo' quii' tjaⁿwaa'na'. ¿Aa matseitiuu' na ticaty'iomyana' na catjo̱ⁿya nawi' t'maⁿ na seijndaa'ñe Tsotya̱ya na nntjo̱ⁿ? 12Quia jo' sondaro'ñeeⁿ ñequio capeitaⁿ na cwiluiitquieñe nda̱a̱na ñequio naⁿ'ñeeⁿ na cwindye'ntjom nda̱a̱ ntyee na cwiluiitquiendye nda̱a̱ nn'aⁿ judíos, t'uena Jesús, jla'tyeⁿna jom. 13Ty'eñ'omjndyeena jom na m'aaⁿ Anás, xeeⁿ' tyee na jndyu Caifás na cwiluiitquieñe chu'ñeeⁿ. 14Majuu Caifás'ñeeⁿ jnda̱ seijno̱o̱ⁿ'o̱ⁿ n'om nc'iaaⁿ'aⁿ nn'aⁿ judíos'ñeeⁿ na yaticheⁿ na cwii ts'aⁿ cue' cwentaa cha'tsondye joona. 15Wendyô̱ jâ, nquii Simón Pedro ñ'eⁿ ja Juan saantyjo̱o̱yâ nanqueⁿ' naⁿ'ñeeⁿ. Juu tyee na cwiluiitquieñe mawajnaⁿ'aⁿ ja. Macwe' jo' tjo̱quia̱'a tach'eⁿ waa' tyee'ñeeⁿ xjeⁿ na ty'eñ'omna Jesús jo' jo'. 16Sa̱a̱ Pedro tjawintyjeeⁿ'eⁿ 'ndyoots'a tatiom. Jo' chii ja na mawajnaaⁿ' tyee na cwiluiitquieñe, jluii'a ch'eⁿ, seina̱ⁿ nnom yuscu na mach'ee cwenta 'ndyoots'a'ñeeⁿ. Ndo' juu tquiaa ñ'oom' na jndyoquiee' Pedro tach'eⁿ w'aa. 17Ndo' tax'ee yuscu'ñeeⁿ nnom Pedro: —¿Aa nchii 'u cwii joona na matseijomñe ñ'oom na mañequiaa tsaⁿm'aaⁿ'? T'o̱ Pedro matsoom: —Nchii jo' ja. 18Ndo' nn'aⁿ na cwindye'ntjom w'aa'ñeeⁿ, ñequio nt'omcheⁿ nn'aⁿ na cwil'a cwenta wats'om, jnda̱ jla'cw'aana ñoom. Meintyjee'na na cwila'windyena, ee jeeⁿ teiⁿ. Ndo' mati meintyjee' Pedro quii'ntaaⁿna, matseiwiñê ñ'eⁿndyena. 19Ndo' nquii tyee na cwiluiitquieñe nda̱a̱ ntyee, tax'eeñe nnom Jesús 'ñeeⁿ jâ nn'aⁿ na cwilajomndyô̱ ñ'eⁿñê ts'iaaⁿ na mach'eeⁿ, ndo' mati chiuu waa ñ'oom na tyoñequiaaⁿ. 20T'o̱ Jesús matsoom: —Ñequii'cheⁿ ñequio na jndoo' nn'aⁿ tyotseina̱ⁿya. Ndo' na tyo'mo̱o̱ⁿya nda̱a̱ nn'aⁿ judíos naquii' lan'om 'naaⁿna ñequio wats'om t'maⁿ yuu na cwitjomndyena. Meiⁿcwii ñ'oom tyootseina̱ⁿ na cwe' ñe'we ndyee ts'aⁿ ndii. 21Na mawaxe' no̱o̱ⁿ, ¿chiuu na ticwaxe' nda̱a̱ nn'aⁿ na jnda̱ ñejndyena ñ'oom na mañequiaya ljo' ñetsjo̱o̱? Naⁿ'ñeeⁿ nquiujndaa'ndyena ñ'oom na ñet'mo̱o̱ⁿ. 22Ndo' quia na jnda̱ tso Jesús ñ'oomwaa', cwii naⁿ'ñeeⁿ na cwil'a cwenta wats'om na tyom'aⁿ jo' jo' tquiaa tsaⁿ'ñeeⁿ nda' watmeiⁿ jom. Tso tsaⁿ'ñeeⁿ nnoom: —¿Aa laa'ti' maw'o̱' 'ndyoo nquii ts'aⁿ na cwiluiitquieñe nda̱a̱ ntyee cwentaaya? 23T'o̱ Jesús, matsoom: —Xeⁿ tia ñ'oom na matsjo̱o̱, cwji'yuu'ndyu' cantyja 'naaⁿ' ñ'omtia'ñeeⁿ, sa̱a̱ xeⁿ ñ'oom na maty'iomyana' matseina̱ⁿ, tis'a na macwja' ja. 24Quia jo' seicwanom Anás Jesús na ndi chu'tyeⁿñê l'o̱ Caifás, tyee na cwiluiitquieñe nda̱a̱ nn'aⁿ judíos. 25Yocheⁿ na meintyjee' Pedro 'ndyoo chom na matseiwiñê, ta'x'eena nnoom: —Ndo' 'u je', ¿aa nchii macwii nquiee naⁿ'ñeeⁿ na cwilajomndyo' ñ'eⁿñê? Sa̱a̱ jom tjei'ñê, tsoom: —Nchii jo' ja. 26Ndo' jo' jo' m'aaⁿ cwii ts'aⁿ na mach'ee ts'iaaⁿ 'naaⁿ' tyee na cwiluiitquieñe nda̱a̱ ntyee. Juu tsaⁿ'ñeeⁿ mann'aaⁿ'aⁿ ts'aⁿ na tyjee Pedro tsua'qui. Matso tsaⁿ'ñeeⁿ nnom Pedro: —¿Aa nchii nty'iaya 'u na ñ'eⁿ' ñ'eⁿñê yuu waa ntjom? 27Sa̱a̱ Pedro tjei'ñennaaⁿ'aⁿ. Ndo' mañoom' seixuaa caxtijndyo. 28Quia jo' ty'eñ'om nn'aⁿ judíos Jesús, jnaⁿna waa' Caifás, tquiena w'aa yuu na mac'eⁿ gobiernom. Ndo' ndicwaⁿ cwitsjoom xjeⁿ'ñeeⁿ. Sa̱a̱ tic'ooquie' nn'aⁿ judíos naquii' wats'iaaⁿ 'naaⁿ' gobiernom cha tints'aana' na tilju' laxmaⁿna, ee xeⁿ na ljo' tixonquiaana' na wanaaⁿ na nla'jomndyena xuee na cwitquiina catsmaⁿ chjoo. 29Jo' chii jlui' Pilato quii' w'aa'ñeeⁿ tjatseineiiⁿ nda̱a̱ nn'aⁿ. Tsoom: —¿Ljo' ñ'oom cwiqueⁿ'yo' nacjoo' tsaⁿs'am'aaⁿ? 30Joona t'o̱o̱na nnoom: —Xeⁿ nchii ts'aⁿ na tia ts'aⁿñe jom, xonquio̱o̱ñ'o̱o̱ⁿyâ jom na m'aaⁿ'. 31Ndo' tso Pilato nda̱a̱ judíos'ñeeⁿ: —Ncjo'yo' catsaañ'om'yo' jom. Catu'xeⁿ'yo' jom cantyja 'naaⁿ' ljeii 'naⁿ'yo' na waa. T'o̱o̱ naⁿ'ñeeⁿ nnoom: —Tjaa'naⁿ najnda̱a̱ya na nlacua̱a̱'â ts'aⁿ. 32Luaa' tuii cha catseicanda̱a̱'ñena' ñ'oom na seineiⁿ Jesús na t'mo̱o̱ⁿ cwaaⁿ cwii nnom na nntseicuee'na' jom. 33Ndo' tjaquiee'nnda' Pilato quii' wats'iaaⁿ 'naaⁿ'aⁿ. Tax'eeñê nnom Jesús: —¿Aa 'u cwiluiindyu' Rey cwentaa nn'aⁿ judíos? 34T'o̱ Jesús, matsoom nnom: —¿Aa luaa' matsu' ee na matsei'no̱ⁿ' cheⁿnncu'? Oo, ¿aa m'aⁿ nt'omcheⁿ nn'aⁿ na cwilue na ljo' cantyja 'naⁿya njom'? 35T'o̱ Pilato, matsoom: —Ja nchii ts'aⁿ judío ja. Manquiee nn'aⁿ ndyua' ñequio nn'aⁿ na cwiluiitquiendye nda̱a̱ ntyee 'naⁿ'yo', joona tquiana cwenta 'u l'o̱o̱ya. ¿Ljo' sa'? 36T'o̱ Jesús nnoom: —Juu na cwiluiindyo̱ na catsa̱'ntjo̱ⁿya, nchii cantyja 'naaⁿ' tsjoomnancuewaañe na matseixmaⁿna'. Ee xeⁿ cwiluiiñena' na ljo', quia jo' nn'aⁿ na cwila'jomndye ñ'eⁿndyo̱ nl'ana tia' cha na tiñequiaa ts'aⁿ cwenta ja luee nn'aⁿya nn'aⁿ judíos, sa̱a̱ nchii cantyja 'naaⁿ' tsjoomnancue tseixmaⁿya na catsa̱'ntjo̱ⁿ. 37Ndo' tax'ee Pilato nnoom: —Quia jo', ¿Aa cwiluiindyu' rey? T'o̱ Jesús, matsoom nnom: —Maxjeⁿ jo' cwiluiindyo̱. Macwe' jo' na tuiindyo̱ na jndyo̱o̱ tsjoomnancue, cha cwji'yuu'ndyo̱ ñ'oom na mayuu'. Ticwii cwii ts'aⁿ na matseijomñe ñ'oom na mayuu'ñeeⁿ, tsaⁿ'ñeeⁿ mandii ñ'oom na mañequiaya. 38Tax'eeñe Pilato nnom Jesús: —¿Ljo' jo' na cwiluiiñena' na mayuu'? Ndo' jnda̱ na tso Pilato na luaa', jlui'nnaaⁿ'aⁿ jo nda̱a̱ nn'aⁿ judíos. Tsoom nda̱a̱na: —Tjaa jnaⁿ tseixmaⁿ tsaⁿm'aaⁿ'. 39Sa̱a̱ mawaa costumbre quii'ntaaⁿ'yo' na catseicandyaandyo̱ cwii pra̱so na nntio̱o̱ juu luee'yo' xuee na cwitquie'yo' catsmaⁿ chjoo. Quia jo' ¿aa l'ue n'om'yo' na nntseicandyaandyo̱ juu rey na matseixmaⁿ na catsa̱'ntjom 'o? 40Ndo' jla'xuaana, jluena: —Nchii tsaⁿm'aaⁿ'. Catseicandyaandyu' Barrabás. Luaa' ñ'oom taⁿ naⁿ'ñeeⁿ. Ndo' juu Barrabás'ñeeⁿ, tsaⁿcanch'ue jo'.
Juan 18


1Quia jo' ¿aa waa yuu mateijndeiitina' ts'aⁿ nc'e cwiluiiñê ts'aⁿ judío oo aa jndati cwiluiiñê nc'e na tuii 'naaⁿ tjaaⁿ'aⁿ? 2Mayuu' na ljo'. Ndo' jndye nnom niom na cwit'mo̱o̱ⁿna' na ljo'. Najndyee nc'e na tquiaa Ty'o̱o̱ts'om ñ'oom'm nda̱a̱na. 3Sa̱a̱ je' je', xeⁿ na nt'omndye naⁿ'ñeeⁿ tîcala'yu'ya n'omna, ¿aa jo' chii mati jom taxotseicana̱a̱ⁿ ñ'oom 'ñom? 4Majndaa'ya na nchii ljo' ee jom mach'eeⁿ cantyja na maty'iomyana' meiiⁿ na cha'tso nn'aⁿ cwiluiindyena na cantundyena. Ee ñ'oom'm na teilejii matsona': Ñequio ñ'om'ndyo' nleitquioo' na cwiluiindyu' na maty'iomyana'. Meiⁿ xoca'mo̱ⁿna' na matsei'tjo̱o̱ndyu' quia cwilue nn'aⁿ na tixcwe mache'. 5Sa̱a̱ xeⁿ joo na ticaty'iomyana' na cwil'aaya cwit'mo̱o̱ⁿna' na Ty'o̱o̱ts'om cwiluiiñê na maty'iomyana', ¿chiuu nl'uuyo̱o̱ya? ¿Aa nnts'aacheⁿna' na tixcwe ljo' mach'eeⁿ quia na matseijndaa'ñê na nntio̱o̱ⁿya jnaaⁿya? Matseinchu'a ñ'oommeiiⁿ cha'xjeⁿ na cwila'nchu' nn'aⁿ ñ'oom. 6Sa̱a̱ meiⁿchjoo nchii ljo', ee xeⁿ Ty'o̱o̱ts'om tixcwe ljo' mach'eeⁿ quia jo' ¿chiuu nnts'aayom na nncu'xeeⁿ nn'aⁿ tsjoomnancue? 7Sa̱a̱ xeⁿ juu na cantu na matseixmaⁿya matseit'maaⁿ'ñena' Ty'o̱o̱ts'om na cwiluiiñê na mayom'm, quia jo' ¿chiuu na macu'xeⁿna' ja na cwiluiindyo̱ ts'aⁿ jnaⁿ? 8Xeⁿ na luaa' waa quia jo' chiuu tical'aayaaya natia cha cantyja 'naaⁿ' jo' cats'aana' yuu na ya, cha'xjeⁿ cantu na cwila'neiⁿ nt'om nn'aⁿ na cwilue na ljo' cwil'uuyâ. Maxjeⁿ maty'iomyana' na cat'uiityeⁿ Ty'o̱o̱ts'om naⁿ'ñeeⁿ na nmeiiⁿ' cwiluena. 9Quia jo' jaa nn'aⁿ judíos, ¿aa waa cwii nnom na mach'eena' na yati cantyja 'naaⁿya jo nnom Ty'o̱o̱ts'om, nchiiti nn'aⁿ na nchii judíos? Meiⁿchjoo nchii jo', ee jnda̱ macwil'uuya na cha'tso nn'aⁿ m'aⁿna nacje 'naaⁿ' jnaⁿ, meiiⁿ nn'aⁿ judíos, ndo' meiiⁿ nn'aⁿ na nchii judíos. 10Cha'xjeⁿ ñ'oom' Ty'o̱o̱ts'om na teiljeii na matsona': Meiⁿcwii tjaa 'ñeeⁿ juu c'oom na mach'ee na maty'iomyana'. 11Meiⁿcwii tjaa 'ñeeⁿ c'oom na matsei'no̱ⁿ' cantyja 'naaⁿ' Ty'o̱o̱ts'om. Tjaa 'neeⁿ juu na mal'ue jom. 12Cha'tsondyena jnda̱ macwila'jomndyena nato na tis'a. Tjaa yuu nnda̱a̱ na nleil'uee'ñê joona. Meiⁿcwiindye joona tic'oom na mach'ee yuu na ya, meiⁿcwii, meiⁿcwii. 13Cantyja na cwila'neiⁿna ñ'oom cwajndii, matseijomna' joona cha'cwijom cwii tsei'tsuaa na ticata̱' na maju'na' jndye c'ee. Jeeⁿ yo̱o̱' ndyueena ñ'eⁿ cantu. Ñ'oom wi' na cwila'neiⁿna matseijomna' cha'cwijom ndaa ndyuee canduu na wjeena'. 14Ñequii'cheⁿ cwila'neiⁿna ñ'oom ntjeiⁿ nacjoo nc'iaana. Ñ'oom na cwila'ndaa'na' naⁿ'ñeeⁿ. 15Cwii ñ'oom na tit'maⁿ sa̱a̱ nla'cuee'na x'iaana. 16Meiⁿyuucheⁿ na cwiquiena, cwila'ndaa'na n'om nn'aⁿ, ndo' cwe' nc'e jnaaⁿ joona maco'wi'na' naⁿ'ñeeⁿ. 17Ndo' ticaliuna chiuu waa na nnc'oom ts'aⁿ na tjaa tia' ñ'eⁿ nn'aⁿ. 18Meiⁿ cwe' tic'oom' n'omna na nnc'omna na nquiaana Ty'o̱o̱ts'om. 19Jaa manquiuuya na tquiaa Ty'o̱o̱ts'om ljeii na matsa̱'ntjomna' na tqueⁿ Moisés nda̱a̱ jaa nn'aⁿ judíos. S'aaⁿ na ljo' cha catseicheⁿna' meiⁿcwi'ñeeⁿcheⁿ ts'aⁿ na m'aaⁿ nacje 'naaⁿ' ljeii'ñeeⁿ na ñe'catso na tjaa jnaaⁿ'. Ee cantyja 'naaⁿ' juuna' matseijndaa'ñê na cha'tsondye nn'aⁿ la'xmaⁿna jnaⁿ. 20Ee nchii nlqueⁿna' ts'aⁿ na tjaa jnaaⁿ' jo nnom Ty'o̱o̱ts'om nc'e na mach'ee yuu na matsa̱'ntjom ljeii'ñeeⁿ. Ee juuna' ts'iaaⁿ'na' tomti na matseijndaa'ñena' na cwiluiindyo̱ nn'aⁿjnaⁿ jo nnoom. 21Sa̱a̱ je' jnda̱ t'mo̱ⁿ Ty'o̱o̱ts'om chiuu ya yuu na tseixmaⁿ ts'aⁿ na tjaa jnaaⁿ' jo nnoom, taxocwil'ue meiiⁿ na ñe'tseicanda̱ ts'aⁿ ljeii na tquiaaⁿ nnom Moisés ñequio nt'om ñ'oom na tandyo xuee jla'ljeii profetas, cwit'mo̱o̱ⁿna' na ljo'. 22Je' tomti matsa̱' Ty'o̱o̱ts'om nn'aⁿ na meiⁿcwii jnaⁿ tacola'xmaⁿna, quia na cwila'yuya n'omna ñ'eⁿ Jesucristo. Meiⁿ tyooch'eeⁿ na cwe' ñejndaa' nn'aⁿ na matseiñ'oom'ñê. 23Ee cha'tsondyeñ'eⁿ nn'aⁿ tjom la'xmaⁿna jnaⁿ, ndo' meiⁿcwii ticuaa cantyja 'naaⁿna na nlquiena jo nnom Ty'o̱o̱ts'om na nncwji'n'maaⁿñê añmaaⁿna. 24Sa̱a̱ nc'e naya na matseixmaaⁿ na cwe'yu cwicandaaya, jo' chii maqueeⁿ nn'aⁿ na tjaa jnaⁿ laxmaⁿna jo nnoom. Mach'eeⁿ na ljo' nc'e tioml'ua Jesucristo jnaaⁿ cha'tsondye nn'aⁿ. 25Tqueⁿ Ty'o̱o̱ts'om jom na cueeⁿ'eⁿ cwentaa jnaaⁿ jaa cha meiⁿcwi'ñeeⁿcheⁿ ts'aⁿ na matseiyu'ya ts'om ñ'eⁿñê matseicanduu'na' jnaaⁿ' tsaⁿ'ñeeⁿ. Laa'ti' seijndaa'ñe Ty'o̱o̱ts'om cha ca'mo̱ⁿna' na mach'eeⁿ yuu na maty'iomyana'. Ee teiyoticheⁿ cwii tjo̱o̱cheⁿ na nncue'ntyjo̱ xjeⁿ na nncue' Cristo, nc'e na m'aaⁿ nioomcheeⁿ, tîcwjaa'ñê cwenta jnaaⁿ nn'aⁿ. 26Maluaa' ma'mo̱ⁿna' je', na Ty'o̱o̱ts'om xcwe mach'eeⁿ quia na mañequiaaⁿ na caliu nn'aⁿ na matsa̱a̱ⁿ'a̱ⁿ joona na tjaa jnaⁿ la'xmaⁿna jo nnoom, nc'e na cwila'yu'ya n'omna ñequio Jesús. 27¿Yuu waa je' na nnda̱a̱ nntseis'añe cheⁿnquii ts'aⁿ? Tquia jnda̱ tquie'na' jo'. ¿Chiuu na ljo'? ¿Aa ee cwila'canda̱a̱'ndyo̱ ljo' na matsa̱'ntjom ljeii na tqueⁿ Moisés? Meiⁿchjoo nchii jo', tomti ee na cwila'yu'ya cwii n'o̱o̱ⁿya ñequio Jesucristo. 28Quia jo' cwiwitquioo'ndyeyu na maqueⁿ Ty'o̱o̱ts'om ts'aⁿ na tjaa jnaⁿ tseixmaⁿ jo nnoom nc'e na matseiyu'ya ts'om, meiⁿ ticwjaa'ñê cwenta aa matseicanda̱ chiuu t'maⁿ ljeii'ñeeⁿ oo aa tyootseicanda̱ juuna'. 29Ndo' Ty'o̱o̱ts'om je', ¿aa ñequiicheⁿ m'aaⁿñê cantyja 'naaⁿ nn'aⁿ judíos? ¿Aa nchii mati ñequio nn'aⁿ na nchii judíos? Mayuu' na ljo'. 30Ee ñecwii Ty'o̱o̱ts'om m'aaⁿ na juu matsa̱' nn'aⁿ na tjaa jnaⁿ cwii cola'xmaⁿ ee na cwila'yu'ya n'omna ñ'eⁿ Jesucristo. Ticwjaa'ñê cwenta aa jnda̱ tuii 'naaⁿ tjaaⁿ' ts'aⁿ oo aa tyooluii. 31Quia jo', ¿aa nc'e na cwila'yu'ya n'o̱o̱ⁿya ñ'eⁿ Jesucristo jo' chii mach'eena' na tjaa yuu cwil'ue ljeii na tqueⁿ Moisés? Meiⁿchjoo nchii jo', ee mañequio na cwila'yu'ya cwii n'o̱o̱ⁿya ñ'eⁿ Jesucristo cwitjei'yuu'ndyo̱ na l'ue ljeii'ñeeⁿ.
Romanos 3


1Jnda̱ teinom na nmeiiⁿ', jndiiya na teic'uaa jndyee cwii tmaaⁿ' nn'aⁿ na jndyendye na m'aⁿ cañoom'luee. Cwiluena: Aleluya. Nquii Ty'o̱o̱ts'om cwentaaya tseixmaaⁿ na cwilui'n'maaⁿndyo̱. Maty'iomna' na calawa̱a̱ndya̱a̱ya jom, ee nqueⁿ tseixmaaⁿ najneiⁿ. 2Macu'xeeⁿ nn'aⁿ cha'xjeⁿ na maty'iomyana' ndo' ñequio ñ'oom na mayuu'. Ee jnda̱ tu'xeeⁿ juu sculjaa' na jndye ñ'oom niom cantyja 'naaⁿ', tsaⁿ na sei'ndaa' nn'aⁿ tsjoomnancue na cwe' tyom'aⁿyana ñ'eⁿñe. Ee jnaaⁿ' juu na tja̱ nn'aⁿ cwentaa' Ty'o̱o̱ts'om na tyondye'ntjom nnoom, jo' chii s'aaⁿ na tioomñe tsaⁿ'ñeeⁿ. 3Ndo' cwiicheⁿ cwii ndii' jluena: —Aleluya. Ticantycwii na cwi'oowa ndioom na cwico tsjoom'ñeeⁿ. 4Ndo' joo ntquiuu nchoo' ñequiee nn'aⁿ na cwiluiitquiendye ñequio joo ñequiee naⁿ na ta'ndo', ty'eta'nquiona nnom nqueⁿ na wacatyeeⁿ tio. Tyola't'maaⁿ'ndyena jom, tyoluena: —Aleluya. Amén. 5Quia jo' teic'uaa cwii jndye nacañoom' tio, tso: Cha'tsondyo' 'o na cwindye'ntjom'yo' nnom Ty'o̱o̱ts'oomya, cala't'maaⁿ'ndyo' jom. 'O nn'aⁿ na cwicatyue'yo' jom, meiiⁿ na cje cwil'a'yo', meiiⁿ na t'maⁿ cwiluiindyo', cala't'maaⁿ'ndyo' jom. 6Quia jo' jndiiya na teic'uaa cha'cwijom na cwila'neiⁿ jndyendye nn'aⁿ, cha'cwijom na c'uaa 'ndyoo jndaa, ndo' cha'cwijom na jndeii cwila'xuaa ntsuee. Tyoluena: Aleluya. Nquii Ta Ty'o̱o̱ts'om cwentaaya, cha'tso nnom najndeii matseixmaaⁿ, m'aaⁿ na matsa̱'ntjoom. 7C'o̱o̱ⁿya na neiiⁿya. Cats'aana' na t'maⁿ na neiiⁿ' n'o̱o̱ⁿya, ndo' calawa̱a̱ndya̱a̱ya jom. Ee jnda̱ tue'ntyjo̱ na manncoco nquii Catsmaⁿ. Ndo' tsaⁿ na nluiiñe scoom'm mam'aaⁿc'eeñe. 8Macwee liaa lino na jeeⁿ ya na jnda̱ jndaa', caxueena' ndo' lju'na'. Juuna' tseixmaⁿna' cha'tso nnom ts'iaaⁿ na maty'iomyana' na ñel'a nn'aⁿ na tqueⁿ Ty'o̱o̱ts'om na lju' n'om. 9Quia jo' tso ángel no̱o̱ⁿ: —Luaa catseiljei': "Jeeⁿ neiiⁿ nn'aⁿ na maqueeⁿ' Ty'o̱o̱ts'om na cala'jomndye nantquie na macoco juu Catsmaⁿ." Jnda̱ chii tsoom no̱o̱ⁿ: —Ñ'oommeiⁿ' la'xmaⁿna' ñ'oom na mayuu' na matseineiⁿ nquii Ty'o̱o̱ts'om. 10Quia jo' tco̱o̱'a xtya̱ jo nc'ee ángel'ñeeⁿ na nntseit'maaⁿ'ndyo̱ jom. Sa̱a̱ tsoom no̱o̱ⁿ: —Tintsa' na luaa' ee tjom na cwindya̱'ntjo̱o̱ⁿya nnom Ty'o̱o̱ts'om ñ'eⁿndyu' ñequio nquiee nc'ia' na cwiljoo'ndyetyeⁿ cantyja 'naaⁿ' ñ'oom naya na t'mo̱ⁿ Jesús. Macanda̱ nquii Ty'o̱o̱ts'om catseit'maaⁿ'ndyu'. Ee ñ'oom na cwitjei'yuu'ndye nn'aⁿ cantyja 'naaⁿ' Jesús, ljo'yu la'xmaⁿna' ñequio ñ'oom' Ty'o̱o̱ts'om na tyoñequia profetas. 11Quia jo' nty'iaya na wanaaⁿ cañoom'luee. Teitquioo'ñe cwii caso canchii' ndo' nqueⁿ na ljoom juuyo' matseicajndyuna' jom tsaⁿ na ñe'cwii na mach'eeⁿ ndo' na mayom'm. Macu'xeeⁿ nn'aⁿ cha'xjeⁿ na maty'iomyana' ndo' mach'eeⁿ tia' nacjoo nn'aⁿ na cwi'oo nacjoom'm. 12N'omnnoom matseijomna' cha'cwijom ntsaachom ndo' jndye corona ñjom xqueeⁿ. Waa xueⁿ'eⁿ na teiljeiina' nacjoom'm na macanda̱ nqueⁿ ntyjeeⁿ, tjaa'naⁿ 'ñeeⁿ caljeii. 13Cweⁿ cwii liaatco na teicoo'ñ'eⁿna' niom'. Ndo' xueⁿ'eⁿ na nquiu nn'aⁿ, jo' jo' Ñ'oom' Ty'o̱o̱ts'om. 14Ndo' joo na cwiluiindye sondaro cañoom'luee, ty'entyjo̱na naxeeⁿ'eⁿ na ntyjondyena catso canchii'. Cwee'na liaa canchii' na lju'na' na tuiina' ñ'eⁿ lino na jeeⁿ ya. 15Quii' 'ñom ndii' cwii xjo na jeeⁿ ta̱a̱. Juuna' ma'mo̱ⁿna' na nncu'xeeⁿ nn'aⁿ njoomnancue. Ndo' juu na nntsa̱'ntjoom t'maⁿ nlco'wi'na' joona. Cha'xjeⁿ cwinchjee nn'aⁿ ta̱uva na nluii' ndaa'na', maluaa' matseijomna' na nnts'aaⁿ joo nn'aⁿ na tiñe'quiandye cantyja 'naaⁿ'aⁿ. Ee nquii Ty'o̱o̱ts'om na matseixmaⁿñ'eeⁿ cha'tso nnom najnda̱, cantyjati na matseiw'eeⁿ, maluaa' nnts'aaⁿ na nlco'wi'na' naⁿ'ñeeⁿ. 16Cjoo' liaⁿ'aⁿ ndo' cjoo' tcweeⁿ'eⁿ jnda̱ teiljeii xueⁿ'eⁿ na matsona': "Ja cwiluiindyo̱ na matsa̱'ntjo̱ⁿya cha'tsondye nn'aⁿ na cwitsa̱'ntjom. Ja t'maⁿ cwiluiindyo̱ jo nda̱a̱ cha'tso nn'aⁿ na cwiluiit'maⁿndye." 17Jnda̱ chii nty'iaya cwii ángel na meintyjee' naquii' ñe'quioom'. Jndeii matseixuaⁿ na maqueⁿ'eⁿ cha'tso cantsaa na ma'ntyja tsjo̱'luee. Matsoom: —Quio'yo' cala'jomndyo' nantquie t'maⁿ 'naaⁿ' Ty'o̱o̱ts'om. 18Quio'yo' na nntquie'yo' sei'ts'o 'naaⁿ nn'aⁿ na t'maⁿ n'iaaⁿ cwila'xmaⁿ, nn'aⁿ na cwitsa̱'ntjom sondaro, nn'aⁿ na cwiluiindye sondaro, sei'ts'o 'naaⁿ catso, mandiñ'eeⁿ nn'aⁿ na ñentyjondye jooyo'. Jndyendye nn'aⁿ nntquie'yo' sei'ts'o 'naaⁿna, mati ñ'eeⁿ nn'aⁿ na cwindye'ntjomtyeⁿ ndo' nn'aⁿ na m'aaⁿ xjeⁿ 'naaⁿ ñ'eⁿ nn'aⁿ na cje m'aⁿ, ndo' nn'aⁿ na jnda̱ tquiendye. 19Ndo' nty'iaya juu quioo'jndii tquiee ñequio cha'tso nn'aⁿna cwiluiitquiendye na cwitsa̱'ntjom tsjoomnancue ñequio sondaro 'naaⁿna. Tjomndyena na nl'ana tia' nacjoo' nqueⁿ na ljoom caso canchii' ndo' nacjoo sondaro 'naaⁿ'aⁿ. 20Ndo' nqueⁿ na ljoom caso canchii' ñequio sondaro 'naaⁿ'aⁿ jnaⁿndyena tia'ñeeⁿ. T'uena quioo'jndii tquiee ñequio quioo'jndii na jnda̱ we. Juu tsaⁿ na jnda̱ we jo', tyoñequiaa ñ'oom cantu, tyoch'ee 'naaⁿ t'maⁿ cantyja najndeii quioo'jndii tquiee. Tyonquiu'nn'aⁿ tsaⁿ'ñeeⁿ cha'tso nn'aⁿ na tquiandye na tyocañoom ljeii 'naaⁿ' quioo'ñeeⁿ lueena oo cantaana, ndo' tyola't'maaⁿ'ndyena na jlui'tsjaaⁿ'ñe juuyo'. Quia jo' nqueⁿ na ljoom caso canchii' tjoom'm wendye naⁿ'ñeeⁿ na tando' naquii' ndaaluee chom yuu na cwico ljo̱' sufra̱. 21Ndo' cha'tsondye sondaro 'naaⁿ naⁿ'ñeeⁿ na cwi'ndiina' tja̱na. Ee nqueⁿ na ljoom caso canchii', seicwjeⁿ joona ñ'eⁿ xjo na macalui'nom quii' 'ñom. Ndo' cha'tso cantsaa tcwa'caxii'ndyeyo' sei'ts'o 'naaⁿ naⁿ'ñeeⁿ.
Apocalipsis 19


3Nc'e ts'iaaⁿ na jnda̱ tquiaa Ty'o̱o̱ts'om na matseixmaⁿya, jo' na matsjo̱o̱ya nda̱a̱'yo', meiⁿcwiindyo' 'o tincwinom' na nnc'oom' ts'om cantyja 'naaⁿ' nquii cha'xjeⁿ na matsona' na nncwjeiiⁿ'eⁿ cwenta chiuu matseixmaaⁿ. Cwii ndo' cwiindyo' cwji'ya cwenta cwanti na jnda̱ tquiaa Ty'o̱o̱ts'om nnom na matseixmaⁿ na matseiyu'ya ts'om ñ'eⁿñê.
Romanos 12:3
One App.
815 Languages.


1Jo' chii nc'e na m'aaⁿ Ty'o̱o̱ts'om na wi' ts'oom jâ na mañequiaaⁿ na cwilaxmaaⁿyâ ts'iaaⁿmeiiⁿ na jeeⁿ cajndana', tica'ndya̱a̱nc'uaa'ndyô̱ na cwil'aayâ juuna'. 2Ndo' meiⁿquia na jeeⁿ jnaaⁿ' na cwil'a nn'aⁿ na cwe' nty'iu, jnda̱ tjei'ndyô̱ cantyja 'naaⁿna'. Meiⁿ tjaa'naⁿ cwii nnom na cwil'aayâ cha nñequiu'nn'aⁿna' nn'aⁿ. Meiⁿ tiquilachuii'â ljo' na ma'mo̱ⁿ ñ'oom' Ty'o̱o̱ts'om. Ñequii'cheⁿ cwilana̱a̱ⁿyâ ñ'oom na mayuu' ndo' nc'e na ljo' cwiñe'quiandyo̱ñ'a̱a̱ⁿyâ jo nnoom meiⁿljo'cheⁿ na m'aaⁿ' n'om nn'aⁿ cantyja 'naaⁿyâ. 3Ee juu ñ'oom naya na cwiñe'quiaayâ, xeⁿ tseixmaⁿna' cha'cwijom cwii 'naⁿ na matseicu'na' nda̱a̱na, macanda̱ nda̱a̱ nn'aⁿ na 'ootsuundye tseixmaⁿna' na ljo'. 4Ee nn'aⁿ tsjoomnancue, cwe' nc'e na tyoola'yu'na, jo' chii juu na cwiluiiñe Ty'o̱o̱ts'om cwentaana matseicoom'm na nla'no̱ⁿ'na, jo' na tileiqueⁿna cwenta na juu ñ'oom naya cantyja 'naaⁿ' Cristo na jeeⁿ cajnda tseixmaⁿna' na jom jluii'ñê nquii Ty'o̱o̱ts'om. 5Quia cwiñequiaayâ ñ'oom, nchii cwilana̱a̱ⁿyâ chiuu laxmaaⁿ ncjo̱o̱yâ, sa̱a̱ cwilana̱a̱ⁿyâ na Jesucristo cwiluiiñê na catsa̱'ntjoom ndo' na luaa', jâ cwiluiindyô̱ na cwindya̱'ntjo̱o̱ⁿyâ nda̱a̱'yo' nc'e na jnda nquiuuyâ Jesús. 6Ee nquii Ty'o̱o̱ts'om na sa̱'ntjoom na cwixueeñe yuu na jaaⁿñe, manquiityeeⁿ jnda̱ s'aaⁿ na seixueeñena' naquii' n'o̱o̱ⁿyâ, cha cantyja 'naaⁿ' juu na caxuee'ñeeⁿ nnda̱a̱ nnta'jnaaⁿ'â na t'maⁿ cwiluiiñê nc'e mañejuu na xuee'ñeeⁿ matseixueeñena' nnom Jesucristo. 7Juu nayawaañe na jeeⁿ jndana', la'xmaaⁿyâ juuna' naquii' seii'â na joo seii'â matseijomna' cha'cwijom ncuaa ts'ocachu. Luaa' waa cha nleitquioo'ya na cwicanda̱a̱ cwil'aayâ ts'iaaⁿmeiiⁿ nc'e Ty'o̱o̱ts'om mañequiaaⁿ na jnda̱a̱yâ, meiⁿ nchii ncjo̱o̱yâ waa na cwila'xmaaⁿyâ. 8Jo' chii meiiⁿ na jndye nnom na ñe'catseic'o̱o̱'na' jâ, sa̱a̱ cwinaⁿndyô̱, meiiⁿ niom na ñe'canchjena' jâ, sa̱a̱ ndicwaⁿ m'aaⁿyâ na quit'maⁿ n'o̱o̱ⁿyâ Ty'o̱o̱ts'om. 9Jndye nn'aⁿ cwintyjo̱ jâ sa̱a̱ tyoo'ndii Ty'o̱o̱ts'om jâ. Cwitmeiiⁿ'ndyena jâ nnom tyuaa, sa̱a̱ ndicwaⁿ m'aaⁿtya̱a̱yâ. 10Meiⁿyuucheⁿ na cwitsaayâ, ñequio seii'â nmeiiⁿ cwitjo̱o̱ⁿyâ na ñe'catseicwjeena' jâ cha'xjeⁿ seicuee'na' Ta Jesús. Luaa' waa cha mati m'mo̱ⁿna' na la'xmaaⁿyâ juu na wando'xcoom. 11Ee yocheⁿ na cwitando̱o̱'â, 'io ndi 'io ñe'catseicwjeena' jâ nc'e na m'aaⁿyâ cantyja 'naaⁿ' Jesús, cha mati cantyja 'naaⁿyâ ñequio seii'â nleitquioo' na la'xmaaⁿyâ juu na wando'xcoom. 12Quia jo' meiiⁿ wi' cwitjo̱o̱ⁿyâ na ñe'catseicwjeena' jâ sa̱a̱ cantyja 'naaⁿ' jo', 'o la'xmaⁿ'yo' na cwitando'yo' ñ'eⁿ Ty'o̱o̱ts'om. 13Naquii' ñ'oom' Ty'o̱o̱ts'om na teiljeii matsona': "Matseiyu'a ñ'eⁿ Ty'o̱o̱ts'om, jo' chii macwji'yuu'ndyo̱ cantyja 'naaⁿ'aⁿ." Mati jâ cwilayu'ya n'o̱o̱ⁿyâ ñ'eⁿñê ndo' cwilana̱a̱ⁿyâ cantyja 'naaⁿ' jo'. 14Ee manquiuuyaayâ na nquii Ty'o̱o̱ts'om na tquiaaⁿ na tando'xco Jesús jnda̱ na tue', nnts'aa na nntando̱o̱'xco̱o̱yâ ñ'eⁿñê, ndo' ñecwii tmaaⁿ' nncjachom 'o ñ'eⁿndyo̱ jâ yuu na m'aaⁿ. 15Cha'tso nawi'meiiⁿ na cwiwino̱o̱ⁿyâ ts'iaaⁿ'na' na cateijndeiina' 'o, cha na majndye nn'aⁿ nnto'ñoomna naya na matseixmaⁿ Ty'o̱o̱ts'om, ndo' na ljo' jndye joona nñequiana na quianl'uaaⁿ'aⁿ cha catseit'maaⁿ'ñena' jom. 16Jo' chii tica'ndyenc'uaa'ndyô̱ ee meiiⁿ na jaaju'cjena' seii'â sa̱a̱ 'io ndi 'io cwiwiteiiⁿxco naquii' n'o̱o̱ⁿyâ. 17Ee joo nawi' na cwitjo̱o̱ⁿyâ je' ñequio seii'â, cwe' chjootindyo joona', tiyocheⁿ cwiwino̱o̱ⁿyâ joona' ndo' cantyja 'naaⁿ jo' cwicandaaya cwii na tintycwii na matseit'maaⁿ'ñena' jaa na juu jo' t'maⁿti ndo' jndati tseixmaⁿna', nchiiti cha'tso nmeiⁿ'. 18Ee tiquitjaa'ndyô̱ cwenta na wi' na tquioo' na cwitjo̱o̱ⁿyâ. Cwiqua̱a̱ⁿyâ cwenta joo 'naⁿ na tileicanty'iaaya, ee joo na cwinty'iaayâ, ticaljotyeⁿna', sa̱a̱ joo na titquioo' m'aaⁿ ndo' m'aaⁿ.
2 Corintios 4


1'O nn'aⁿya na jeeⁿ wi' ts'o̱o̱ⁿya, nc'e na la'xmaaⁿya ñ'oommeiⁿ' na jnda̱ tso Ty'o̱o̱ts'om na nnts'aaⁿ, jo' chii macaⁿna' na cala'lju'ndyo̱ cantyja 'naaⁿ cha'tso na matseicw'aa'ñena' seii'a ñequio n'o̱o̱ⁿya. Ndo' ñequio na nquiaaya na nc'oom na ticjawee' ntyjeeⁿ ñ'eⁿndyo̱, canda̱a̱' quiandyo̱ñ'a̱a̱ⁿ cha'tso na l'ue ts'oom. 2Cwa quiandyo' na nntseitjoom'nnda'na' jâ ñ'eⁿndyo'. Jâ meiⁿjom ndii' tyool'aayâ nawi'ndyô̱ ñ'eⁿndyo'. Meiⁿ tyoola'tjo̱o̱ndyô̱ nnom meiⁿcwiindyo' 'o, meiⁿ na nñe'nquio̱'nn'aaⁿyâ 'o. 3Sa̱a̱ nchii luaa' matsjo̱o̱ na matseitia'a 'o ee jnda̱ ñetsjo̱o̱ na m'aⁿ'yo' naquii' ts'o̱o̱ⁿya meiiⁿ na nntando̱o̱'â oo meiiⁿ na nncwja̱a̱yâ ñ'eⁿndyo'. 4T'maⁿ waa na t'maⁿ ts'o̱o̱ⁿya 'o ndo' jeeⁿ neiⁿya 'o. Quii'ntaaⁿ cha'tso nawi' na cwiwino̱o̱ⁿyâ tileicantycwii na m'aaⁿya na neiⁿya. 5Ee cantyjati na squia̱a̱yâ ts'o̱o̱ndaa Macedonia, tileiquiaana' na nnta'jndya̱a̱yâ ee lomañjaaⁿ jndye nnom na tyoco'wi'na' jâ, tyolawendye nn'aⁿ nacjooyâ ndo' macaty'ua̱ya. 6Sa̱a̱ nquii Ty'o̱o̱ts'om na mañequiaaⁿ na t'maⁿ n'om nn'aⁿ na m'aⁿ na chjoo' n'om, manquiityeeⁿ tquiaaⁿ na t'maⁿ n'o̱o̱ⁿyâ na tyjee'cañoom Tito jâ, 7ee nchii macanda̱ cwe' na tyje'cañoom jâ, sa̱a̱ mati nc'e na tquia'yo' na neiiⁿ'eⁿ na tyom'aaⁿ ñ'eⁿndyo'. Ee seicañeeⁿ na jeeⁿ ñe'canty'ia'yo' ja, ndo' na tia nquiu'yo' ljo' na tuii quii' ntaaⁿ'yo'. Mati tsoom na tyojoo' n'om'yo' na nla'canda̱'yo' ñ'oom na seijndo̱'a n'om'yo'. Ndo' quia na jndiiya na ljo', t'maⁿti tioo na neiⁿya. 8Ee meiiⁿ na juu carta'ñeeⁿ seichjoo'na' n'om'yo', sa̱a̱ tico'tiana' ntyjii na ljo' s'aa ee jnda̱ ljeiya na cwe' chjootindyo s'aana' na tco'tiana' nquiu'yo', 9sa̱a̱ je' neiⁿya na seicwano̱ⁿya juuna' meiⁿ nchii na seichjoo'na' n'om'yo' na tquiaana' na neiⁿya, tquiaana' na neiⁿya na 'o tioo' n'om'yo', na jo' jo' tjawee' ntyjii Ty'o̱o̱ts'om. Ndo' na luaa' tquioo'ya na nchii s'aaya cwii nnom na seilcwe'tya'na' 'o. 10Ee quia na mañequiaa Ty'o̱o̱ts'om na matseichjoo'na' ts'om ts'aⁿ cwii na ticatsa̱'ntjomna' na mach'ee, luaa' mach'eeⁿ cha nlcwe' ts'om ts'aⁿ, cha nnda̱a̱ nncwji'n'maaⁿñê juu. Ndo' na luaa' mach'eeⁿ meiⁿ xocatso tsaⁿ'ñeeⁿ na cwe' ts'iaaⁿ'ndyo na lcwe' ts'om. Sa̱a̱ nn'aⁿ na tyoola'yu' meiiⁿ jnaⁿ na laxmaⁿna mach'eena' na chjoo' n'omna, maxjeⁿ tiñe'calcwe' n'omna. Ndo' cwe' jnaaⁿ' jo' cwitsuundye añmaaⁿna. 11Queⁿ'yo' cwenta juu na tyom'aⁿ'yo' na chjoo' n'om'yo' teil'uee'ñe Ty'o̱o̱ts'om. Juuna' s'aana' na tqueⁿndyo' na jla'jndaa'ndyo'. S'aana' na jla'lioo'ndyo' na luaa' s'aa tsaⁿ'ñeeⁿ ndo' t'om'yo' na nquia'yo' xeⁿ chiuu nnts'aa Ty'o̱o̱ts'om ñ'eⁿndyo'. Mati s'aana' na ñe'canty'ia'yo' ja ndo' tqueⁿ'tyeⁿ'yo' na cjameintyjeeⁿ'eⁿ natia na s'aaⁿ. 12Quia jo' nchii cwe' tomti cantyja 'naaⁿ' juu ts'aⁿ na seitjo̱o̱ñe, jo' na seiljeiya carta'ñeeⁿ, meiiⁿ nchii cwe' cantyja 'naaⁿ' tsotyeeⁿ na jlui'jnaaⁿ'ñe, sa̱a̱ seiljeiya juuna' cha' jo nnom Ty'o̱o̱ts'om nntseica'mo̱ⁿyana' na 'o jnda nquiu'yo' ja. 13Ndo' na maljeiya na ljo', tquiaana' na ty'o̱ⁿt'maaⁿ'ndyo̱ ts'o̱o̱ⁿ. Majndeiiticheⁿ quia na ljeiya na jla'ñ'oom'ndyo' Tito ts'iaaⁿ na tjaaⁿ na m'aⁿ'yo'. Ndo' na teijndei'yo' jom mati tquiaana' na neiⁿya nc'e s'aana' ntyjeeⁿ cha'cwijom na m'aaⁿ waⁿ'aⁿ. 14Meiⁿ tîcalui'jnaaⁿ'ndyo̱ quia na tjei's'aya 'o nnoom, na tsjo̱o̱ya na ntyjiiyaya na 'o nla'canda̱a̱'ndyo' ñ'oom na nntsoom, ndo' cha'xjeⁿ jlui'yuu' cha'tso ñ'oom na jnda̱ tjei'yuu'ndyo̱ nda̱a̱'yo', mati cha'tso ñ'oom na jnda̱ l'uuyâ nnoom cantyja 'naⁿ'yo', jnda̱ jlui'yuu'na'. 15Ndo' nc'e na luaa', jndati ntyjeeⁿ 'o na majaañjoom' ts'oom na tyola'canda̱a̱'ndyo' ñ'oom na tsoom nda̱a̱'yo', na ñequio na tyotue'ndyo'cje'yo' ndo' na cwicatyue' neiⁿ'yo'. 16Jeeⁿ ndyaa' neiⁿya na canda̱a̱'ya nnda̱a̱ nnc'o̱ⁿt'maaⁿ'ndyo̱ ts'o̱o̱ⁿya ñ'eⁿndyo'.
2 Corintios 7


1Ángel na jnda̱ 'om tjo̱o̱ⁿ'o̱ⁿ ntu 'naaⁿ'aⁿ. Quia jo' nty'iaya cwii caxjuu na jnaⁿ tsjo̱'luee, tiooñê tsjoomnancue. Ndo' caxjuu'ñeeⁿ tquiaa Ty'o̱o̱ts'om ts'o̱w'aa nnoom cwentaa' cwii tsue' na tjaa yuu ntycwii na njoom. 2Seicanaaⁿñê 'ndyoo tsue'ñeeⁿ. Quia jo' jlui' ndioom jo' jo' cha'cwijom ndioom na cwicalui' ntom' t'maⁿ. Ndo' nc'e na jeeⁿ 'aa ndioom'ñeeⁿ, seijaaⁿñena' tsjoomnancue hasta tatquioo' na manty'iaa' ñe'quioom'. 3Naquii' ndioom'ñeeⁿ jnaⁿ'ndye jndye calcaa. Ty'entyjayo' nnom tsjoomnancue. To'ñoomyo' na wjeeyo' cha'na w'ii catsjo̱. 4Ndo' Ty'o̱o̱ts'om tînquiaaⁿ na wanaaⁿ na nlcwa'yo' jnda̱ na niom nnom tsjoomnancue, meiⁿ tsco jnda̱a̱, meiⁿ tsco n'oom. Macanda̱ wanaaⁿ na nnta'wi'yo' joo nn'aⁿ na tîcañoom sa̱yo 'naaⁿ'aⁿ cantaana. 5To'ñoomyo' ñ'oom na cha'waa 'om chi' wanaaⁿ na nl'ayo' na nlquiina' naⁿ'ñeeⁿ cha'na maquiina' ts'aⁿ quia na tco' catsjo̱. Sa̱a̱ ticwanaaⁿ na nla'cwjeeyo' naⁿ'ñeeⁿ. 6Ncuee'ñeeⁿ yocheⁿ na wi' cwitjoomna nl'uee'ndye cheⁿnquieena na cwjetona, sa̱a̱ xocaliuna chiuu ya nl'ana. Nnc'omna na queeⁿ n'omna na ñe'cwjena, sa̱a̱ xocaliuna chiuu ya na nncwjena. 7Calcaa'ñeeⁿ matseijomna' jooyo' cha'cwijom catso na m'aⁿc'eeyo' na nnc'ooyo' ntia'. Nqueⁿyo' ñjom cha'cwijom corona na tuiina' s'om cajaⁿ ndo' nda̱a̱yo' matseijomna' cha'cwijom nnom ts'aⁿ. 8Ndo' soonqueⁿyo' cha'cwijom soonqueⁿ yolcu, ndo' ndei'n'omyo' cha'cwijom ndei'n'om liom. 9Tsuaayo' cha'cwijom ñ'eⁿ xjo tuiina'. Jeeⁿ c'uaa lquiiyo' cha'cwijom c'uaa ndyuee tornom quia na jndeii 'oontyjaandye catso na cwi'ooyo' tia'. 10Ndo' n'aaⁿ calcaa'ñeeⁿ matseijomna' cha'na n'aaⁿ caljo̱, ee mati jeeⁿ wjee ndaa xioomyo'. Ndo' cha'waa na 'om chi' wanaaⁿ na nnta'yo' xioomyo' nn'aⁿ. 11M'aaⁿ cwii ángel na matsa̱'ntjoom calcaa'ñeeⁿ. Jom tseixmaaⁿ na mach'eeⁿ cwenta tsue' na tjaa yuu ntycwii na njoom. Jom jñoom Abadón ñequio ñ'oom hebreo ndo' ñ'oom griego Apolión. Ma'mo̱ⁿ xueⁿ'eⁿ tsaⁿ na matseicwjee nn'aⁿ. 12Jnda̱ teinom na tco'na' nty'iaya cwii nawi' na quia nntjoom nn'aⁿ. Sa̱a̱ canty'ia', ndicwaⁿ waa we nawi' na quia nncue'ntyjo̱. 13Ángel na jnda̱ yom tjo̱o̱ⁿ'o̱ⁿ ntu 'naaⁿ'aⁿ, quia jo' quii'ntaaⁿ ñequiee nqui nomts'om na tuiina' ñ'eⁿ s'om cajaⁿ na meiⁿntyjee'na' jo nnom Ty'o̱o̱ts'om, jndiiya na teic'uaa seineiⁿ. 14Tso nnom ángel na jnda̱ yom na maleiñ'oom ntu: —Cja'tseicanaⁿ' joo ñequiee ángeles na chu'tyeⁿndye na m'aⁿ joo jndaa t'maⁿ Eufrates. 15Quia jo' tjatseicanaaⁿ'aⁿ ángeles'ñeeⁿ na c'oola'cwjeena nn'aⁿ cha'waa tsjoomnancue. Manndyoo' cha'na xcwe nn'aⁿ tsjoomnancue nla'cwjeena. Ee ángeles'ñeeⁿ majndaa' na m'aⁿc'eendyena na nl'ana ts'iaaⁿ'ñeeⁿ chuwaa, ndo' chi'waa, ndo' xueewaa, ndo' horawaa. 16Ndo' jndiiya cantyja 'naaⁿ sondaro 'naaⁿna, na ntyjondye catso, tue'ntyjo̱ cha'na ntquiuu meiⁿ ndii' na nqui nqui meiⁿndyena. 17Luaa' waa na tco'na' no̱o̱ⁿ na nty'iaya catso'ñeeⁿ ñequio sondaro na ntyjondye jooyo'. Naⁿ'ñeeⁿ cwee'na ncjo candyaana na mawañoom'na' joona na tilquiee'ndyena. Ndo' ncjo'ñeeⁿ chona' colo wee ñequio colo tsa̱, ñequio colo cajaⁿ. Ndo' matseijomna' nqueⁿ catso'ñeeⁿ cha'na nqueⁿ liom. Ndo' naquii' ndyueeyo' cwicalui' chom ñequio ndioom ñequio sufra̱. 18Ñequio ndyee nnom nawi'ñeeⁿ na jlui' quii' ndyueeyo', chom ñequio ndioom ñequio sufra̱, jo' na tja̱ manndyoo' xcwe nn'aⁿ na m'aⁿ tsjoomnancue. 19Catso'ñeeⁿ we ndii' waa na jnda̱yo' na cwita'wi'yo' nn'aⁿ, naquii' ndyueeyo' ndo' n'aaⁿyo'. Ee yuu na tjacantycwii n'aaⁿyo' jo' ntyjoo nqueⁿ canduu. Ndo' canduu'ñeeⁿ nioom tyotquiiyo' nn'aⁿ. 20Sa̱a̱ nn'aⁿ na 'ndiina' na tîcwje ñequio nawi'meiⁿ', tîcalcwe' n'omna. Tîca'ndyena natia na cwil'ana, meiⁿ tîc'oomeintyjee'na na cwila't'maaⁿ'ndyena naⁿjndii ñequio 'naⁿ na cwe' nn'aⁿ nl'a na tuii ñ'eⁿ s'om cajaⁿ, ñ'eⁿ s'om xuee, ñ'eⁿ s'om wee, ñ'eⁿ ljo̱', ndo' ñ'eⁿ n'oom. 'Naⁿmeiⁿ' tilei'canty'iaana', meiⁿ na nndyena', nmeiⁿ na nnc'ooca'na'. 21Ndo' tîcalcwe' n'omna na cwila'cwjeena nc'iaana. Meiⁿ tîca'ndyena cantyja na cwila'calua'ndyena, meiⁿ cantyja na cwe' cwim'aⁿyana ñ'eⁿ nc'iaana, meiⁿ cantyja na cwinty'ueena 'naⁿ.
Apocalipsis 9


1Ndo' je' 'o nn'aaⁿyâ na cwila'yu'yo', l'ue n'o̱o̱ⁿyâ na caliu'yo' cantyja 'naaⁿ' naya na mach'ee Ty'o̱o̱ts'om ñequio ntmaaⁿ' nn'aⁿ na macwjeeⁿ'eⁿ cwentaaⁿ'aⁿ na m'aⁿna ts'o̱o̱ndaa Macedonia. 2Ee joona meiiⁿ jndye nnom nawi' na jaa'na' na cwiwinomna, m'aⁿna na neiiⁿna, ndo' meiiⁿ na jeeⁿ nty'iaandyena sa̱a̱ ndoo' ntyjii ts'aⁿ na tyandyena na tinc'uaa' tquiana s'om na nnteijndeiina nn'aⁿ na matseitjo̱o̱na'. 3Macwji'yuu'ndyo̱ cantyja 'naaⁿna ee tquiana ñequio na xcwee' n'omna, ndo' meiⁿ titomndyo tquiana ee maxjeⁿ ljo' l'ue n'omna. 4Jndye ty'oo tyol'ana nda̱a̱yâ na nnta'ncueeyâ na nla'jomndyena na nnteijndeiina nn'aaⁿya na cwila'yu' Jerusalén. 5Meiⁿ nchii l'ana cha'xjeⁿ na jla'tiuuyâ, ee tquiandyejndyeena naquii' l'o̱ Ta Jesús na caluii ñ'eⁿndyena yuu na macaⁿna', nda̱ jo' jluena nda̱a̱yâ na cal'uuyâ chiuu l'ue ts'om Ty'o̱o̱ts'om na cal'ana. 6Nc'e na luaa' waa, l'aayâ ty'oo nnom Tito na catseicanda̱a̱'ñê ts'iaaⁿ nayawaañe na to̱'jñeeⁿ quii'ntaaⁿ'yo' na cwila'tjom'yo' s'om'ñeeⁿ. 7Ee 'o jndye nnom cwiwitquioo' na 'o ma'naⁿ'ti'yo' nchiiti nt'omcheⁿ nn'aⁿ na cwila'yu': 'O t'maⁿti waa na cwila'yu'ya n'om'yo' ñ'eⁿ Ty'o̱o̱ts'om. 'O jndyendyo' ya cwit'mo̱ⁿ'yo' ñ'oom'm nda̱a̱ nt'omcheⁿ. 'O xcweti cwila'no̱ⁿ'yo' cantyja 'naaⁿ'aⁿ. 'O queeⁿti n'om'yo' na cwindye'ntjom'yo' nnoom. 'O jnda nquiu'yo' ñ'eⁿndyô̱. Nc'e na nmeiⁿ' la'xmaⁿ'yo', jo' chii matsona' na mati nncwinom'yo' nt'omcheⁿ nn'aⁿ na cwilayu' na t'maaⁿ'ti nñequia'yo' na nnteijndeiina' nc'iaa'yo' na cwila'yu'. 8Na matsjo̱o̱ ñ'oomwaa', nchii na matsa̱'ntjo̱ⁿya 'o chiuu cal'a'yo'. Sa̱a̱ ñequii'cheⁿ l'ue ts'o̱o̱ⁿ na caliu'yo' na nt'omcheⁿ nn'aⁿ queeⁿ n'omna na cwil'ana na ljo'. Ndo' na nla'jomndyo' m'mo̱ⁿyana' na xcwee' n'om'yo' na jnda nquiu'yo' naⁿ'ñeeⁿ. 9Ee macwila'no̱ⁿ'yo' cantyja 'naaⁿ' juu naya na matseixmaⁿ Ta Jesucristo. Ee meiiⁿ ñet'oom na tjacantyja na tyañê cañoom'luee, sa̱a̱ nc'e na jeeⁿ candya' ts'oom 'o s'aañe cheⁿnqueⁿ na nty'iaa'ñeñ'eeⁿ. Ndo' na ljo' s'aaⁿ maqueeⁿ 'o na cwiluiindyo' na tyandyo' jo nnom Ty'o̱o̱ts'om. 10Matsjo̱o̱ nda̱a̱'yo' chiuu waa na m'aaⁿ' ts'o̱o̱ⁿ cantyja 'naaⁿ' ñ'oomwaa' cha cateijndeiina' 'o. Ee 'o machu'cheⁿ jla'tiuu'yo' na ñe'cateijndei'yo' nn'aⁿ Jerusalén ndo' xjeⁿ'ñeeⁿ jla'cato̱'yo' na nla'tjom'yo' s'om. 11Jo' chii cjoo' n'om'yo' na nla'canda̱a̱'ndyo' ñ'oomwaa', ee tyom'aⁿ'yo' na queeⁿ n'om'yo' na nñequia'yo' s'om na nnteijndeiina' nn'aⁿ na cwila'yu' jo' jo', cha'xjeⁿ na s'aana' naquii' n'om'yo' quia jo', jo' quia'yo' cantyjati na cwileiñ'om'yo'. 12Ee xeⁿ na mayuu' na l'ue ts'om ts'aⁿ na nñequiaa cwentaa' Ty'o̱o̱ts'om, jom maco'ñoom na maleiñ'oom ts'aⁿ, nchii macaaⁿ na ticuaa l'o̱ ts'aⁿ. 13Meiⁿ nchii matsjo̱o̱ na cateijndei'yo' nt'omcheⁿ nn'aⁿ cha na catseitjo̱o̱na' na cwileil'uee'ndyo'. 14Maty'iomna' na tjoom' cateijndeii nn'aⁿ nc'iaana na cwila'yu'. Je' 'o na majndaa'ti m'aⁿ'yo' maxjeⁿ nnda̱a̱ nnteijndei'yo' nn'aⁿ Jerusalén 'naⁿ na matseitjo̱o̱na' joona, cha cwiicheⁿ ndii' quia na nda̱a̱ nliu joona mati nnda̱a̱ nnteijndeiina yuu na matseitjo̱o̱na' 'o, ndo' na luaa' nl'a'yo', ñe'cwii xjeⁿ nnteijndeiina' 'o ñ'eⁿndye joona, 15cha'xjeⁿ matso ñ'oom' Ty'o̱o̱ts'om na teiljeii: "Ts'aⁿ na majndye maná tyocañeⁿ', tîtseicwaljoo'na', ndo' mati juu ts'aⁿ na tijndye tyocañeⁿ', tîcatseitjo̱o̱na' jom." 16Mañequiaya na quianl'uaa' Ty'o̱o̱ts'om cantyja 'naaⁿ' nn'aaⁿya Tito. Ee cha'xjeⁿ na m'aaⁿ' ts'o̱o̱ⁿ chiuu nnteijndeitya̱ 'o, maluaa' m'aaⁿ' ts'oom cantyja 'naⁿ'yo'. 17Ee neiiⁿ'eⁿ quia tsjo̱o̱ya nnoom na cjaacanty'iaa'nnaaⁿ'aⁿ 'o. Ndo' nc'e na queeⁿ ts'oom na ñe'cateijneiⁿ 'o, jo' chii mawjaacando'nnaaⁿ'aⁿ 'o ee mati jom l'ue ts'oom na ljo'. 18Ñ'eⁿ Tito cwijño̱o̱ⁿyâ cwiicheⁿ nn'aaⁿya na matseiyu'. Quii'ntaaⁿ ntmaaⁿ' nn'aⁿ na macwji' Ty'o̱o̱ts'om cwentaaⁿ'aⁿ waa ñ'oom na jeeⁿ ya mañequiaa tsaⁿ'ñeeⁿ ñ'oom naya 'naaⁿ' Ty'o̱o̱ts'om. 19Ndo' nchii macanda̱ na luaa' waa. Joo ntmaaⁿ' nn'aⁿ na macwji' Ty'o̱o̱ts'om cwentaaⁿ'aⁿ ndyuaameiiⁿñe, jnda̱ ty'ioomna ts'iaaⁿ jom, na nncjaañ'eeⁿ ñ'eⁿndyô̱ quia nntsaayâ Jerusalén na nntsaaca'ndya̱a̱yâ s'om na cwil'a'yo' naya naⁿ'ñeeⁿ, na cantyja 'naaⁿ' jo' matseit'maaⁿ'ñena' Ty'o̱o̱ts'om ndo' m'mo̱ⁿna' na ñe'cateijndeiiya naⁿ'ñeeⁿ. 20We ndyeendyô̱ ñecwi nntsaayâ Jerusalén cha tjaa 'ñeeⁿ nntseitiuu na tis'a cwil'aayâ ñ'eⁿ s'om'ñeeⁿ. 21Ee nchii macanda̱ jo nnom Ty'o̱o̱ts'om cwiqueⁿndyô̱ na nl'aayâ yuu na maty'iomyana', sa̱a̱ mati jo nda̱a̱ nn'aⁿ. 22Ñequiondye joona cwila'cwano̱o̱ⁿyâ cwiicheⁿ nn'aaⁿya na jndye nnom na mach'eeⁿ ma'mo̱ⁿna' nda̱a̱yâ na jeeⁿ queeⁿ ts'oom ts'iaaⁿ 'naaⁿ' Ty'o̱o̱ts'om ndo' je' majndeiiticheⁿ na luaa' ee cantyja 'naⁿ'yo' mañ'oom t'maaⁿ'ñê ts'oom. 23Xeⁿ m'aaⁿ ts'aⁿ na mawax'ee 'ñeeⁿ cwiluiiñe Tito, candu'yo' na cwiluiiñê x'iaya. Matseijomñê ñ'eⁿndyo̱ na cwindye'ntjo̱o̱ⁿyâ nda̱a̱'yo'. Ndo' xeⁿ cwita'x'ee nn'aⁿ cantyja 'naaⁿ nt'omcheⁿ naⁿm'aⁿ' candu'yo' na ntmaaⁿ' nn'aⁿ na macwji' Ty'o̱o̱ts'om cwentaaⁿ'aⁿ cwijñoomna naⁿm'aⁿ' ts'iaaⁿ 'naaⁿ'aⁿ ndo' matseit'maaⁿ'ñena' Cristo cantyja 'naaⁿna. 24Jo' chii cat'mo̱ⁿ'ndyeyu'yo' na mayuu'cheⁿ jnda nquiu'yo' naⁿm'aⁿ' cha caliu ticwii cwii tmaaⁿ' nn'aⁿ na macwji' Ty'o̱o̱ts'om cwentaaⁿ'aⁿ. Ee na nl'a'yo' na ljo', cha'tsondye nn'aⁿ na cwila'yu' nliuna na ticantundyô̱ na cwitjeii'â ñ'oom na jeeⁿ ya cwila'canda̱a̱'ndyo'.
2 Corintios 8


1Xjeⁿ'ñeeⁿ nt'om nn'aⁿ jnaⁿna ts'o̱ndaa Judea, tquiocuena Antioquía. Tyot'mo̱o̱ⁿna nda̱a̱ nn'aⁿ na cwilayu' jo' jo'. Tyoluena na jndei'na' na cal'a naⁿ'ñeeⁿ costumbre cha'xjeⁿ ñ'oom na sa̱'ntjom Moisés na cal'a nn'aⁿ judíos ñequio yo'ndaa na naⁿnom. Ee xeⁿ ticalacanda̱ naⁿ'ñeeⁿ jo', jluena na xocalui'n'maaⁿndye naⁿ'ñeeⁿ. 2Ndo' Pablo ñ'eⁿ Bernabé tyolañ'eeⁿ' ndyueena ñ'eⁿ naⁿ'ñeeⁿ na tquie Antioquía. Tyoluena na tiyuu' na macaⁿna' na cal'a naⁿ'ñeeⁿ costumbre'ñeeⁿ. Jnda̱ chii teijndaa' na wendye joona ñequio nt'omcheⁿ nn'aⁿ na cwilayu' nnc'oona Jerusalén. Nnc'oontyjaa'na nquie apóstoles ñequio nn'aⁿ na cwiluiitquiendye quii'ntaaⁿ tmaaⁿ' nn'aⁿ na macwji' Ty'o̱o̱ts'om cwentaaⁿ'aⁿ tsjoom'ñeeⁿ. Jo nda̱a̱ naⁿ'ñeeⁿ nleijndaa' ñ'oomwaa'. 3Quia jo' tmaaⁿ' nn'aⁿ na macwji' Ty'o̱o̱ts'om cwentaaⁿ'aⁿ tsjoom Antioquía ty'ioomna ts'iaaⁿ naⁿ'ñeeⁿ. Jo' chii ty'ena. Teinomna ndyuaa Fenicia ñequio Samaria. Tyolacandiina nn'aⁿ na cwilayu' jo' jo' na mati nn'aⁿ na nchii judíos macwilcwe' n'om, macwilayu'na. Ndo' quia na jndye naⁿ'ñeeⁿ na ljo', cha'tsondyena tquiaana' na jeeⁿ neiiⁿna. 4Quia tuee' Pablo ñ'eⁿ Bernabé Jerusalén, cha'waa tmaaⁿ' nn'aⁿ na cwilayu' jo' jo' ñequio nn'aⁿ na cwiluiitquiendye quii'ntaaⁿna ñequio apóstoles to'ñoomna naⁿ'ñeeⁿ ñequio na neiiⁿna. Quia jo' naⁿ'ñeeⁿ tyoluena cha'tso na jnda̱ s'aa Ty'o̱o̱ts'om ñ'eⁿndyena. 5Sa̱a̱ nt'om nn'aⁿ na cwilayu' na cwilaxmaⁿ tmaaⁿ' nn'aⁿ judíos na jndyu fariseos teicantyjana. Tyoluena: —Jndei'na' na cal'a naⁿ'ñeeⁿ costumbre na cwil'aa jaa nn'aⁿ judíos ñequio yo'ndaa na naⁿnom ndo' cal'uuya nda̱a̱na na calacanda̱a̱'ndyena cha'tso ljeii na tqueⁿ Moisés. 6Ndo' apóstoles ñequio nn'aⁿ na cwiluiitquiendye tjomndyena na m'maⁿna ñ'oomwaa'. 7Mayo tyol'uee'ndyena chiuu nl'ayoona na nlajndaa'ndyena ñ'oom'ñeeⁿ. Jnda̱ chii teicantyja Pedro. Tsoom nda̱a̱na: —'O re nn'aⁿya na cwilayu'yo' manquiu'yo' na jaach'ee xuee tjeii'ñe Ty'o̱o̱ts'om ja quii'ntaaⁿ'yo' na nñequiaya ñ'oom naya chiuu na nlui'n'maaⁿndye nn'aⁿ na nchii judíos cha nlayu'na. 8Ee nqueⁿ mantyjeeⁿ chiuu cwila'xmaⁿ nn'aⁿ naquii' n'om. Ndo' jnda̱ t'mo̱o̱ⁿ na mati maco'ñoom nn'aⁿ na nchii judíos laxmaⁿ ee tquiaaⁿ Espíritu Santo na nnc'oomñe naquii' n'omna cha'xjeⁿ tquiaaⁿ juu na nnc'oomñe naquii' n'o̱o̱ⁿ jaa. 9Meiⁿ tiquich'eeⁿ na we waa ñ'eⁿndye joona ndo' ñ'eⁿndyo̱ jaa ee seiljoom'm n'omna nc'e na cwilayu'ya n'omna ñ'eⁿñê. 10Quia jo' je' je' ¿chiuu na ñe'cal'a'yo' xjeⁿ Ty'o̱o̱ts'om? 'O cwil'a'yo' na jndei'na' na joo nn'aⁿ na cwilayu' na nchii judíos calacanda̱na ñ'oom na matsa̱'ntjomna' jaa nn'aⁿ judíos na juuna' matseijomna' cwii xuu, ndo' xuu'ñeeⁿ meiⁿ welooya na ñet'om teiyo tîcanaⁿndyena meiⁿ jaa. 11Sa̱a̱ tiyuu' na ljo' macaⁿna' ee cwilayuu'a na macanda̱ juu naya na matseixmaⁿ Ta Jesús na cwe' yu jo' na cwilui'n'maaⁿndyo̱ jaa ndo' mati joona. 12Quia jo' cha'tsondye nn'aⁿ na tjomndye jla'cheⁿna. Tyoqueⁿna cwenta ñ'oom na tyotseineiⁿ Bernabé ñequio Pablo cantyja 'naaⁿ' ts'iaaⁿ t'maⁿ ñequio 'naaⁿ na tyol'ana quii'ntaaⁿ nn'aⁿ na nchii judíos na xocanda̱a̱ nluiina' na cwe' najndeii nquii ts'aⁿ. 13Jnda̱ na jla'neiⁿ naⁿ'ñeeⁿ quia jo' t'o̱ Jacobo, matsoom: —'O re nn'aⁿya na cwilayu'yo' candye'yo' ñ'oom na nntsjo̱o̱. 14Juu Simón Pedro jnda̱ tsoom nda̱a̱ya chiuu waa na jnaⁿjndyeena' na tio'naaⁿñe Ty'o̱o̱ts'om nn'aⁿ na nchii judíos na macwjii'ñê nn'aⁿ quii'ntaaⁿ naⁿ'ñeeⁿ na nlaxmaⁿ tmaaⁿ' cwentaaⁿ'aⁿ. 15Juu ñ'oomwaa' ljo'yu tseixmaⁿna' ñequio ñ'oom na tyola'ljeii profetas. 16Luaa matsona': Quia na jnda̱ tuii cha'tso nmeiⁿ', nnc'o̱o̱ⁿnnda'a na wi' ts'o̱o̱ⁿya tsjaaⁿ 'naaⁿ' David na jndyowicantyjoo'. Matseijndaa'ndyo̱ na cwii joona nntsa̱'ntjom. 17Luaa' matseijndaa'ndyo̱ cha mati nn'aⁿ na nchii judíos nl'ueena ja na cwiluiindyo̱ na matsa̱'ntjo̱ⁿya. Cha'tsondye naⁿ'ñeeⁿ na quia nlaxmaⁿ cwentaya nl'ueena ja. 18Ñ'oom'ñeeⁿ tsotina': Luaa' ñ'oom na teiyo t'mo̱ⁿ Ty'o̱o̱ts'om nda̱a̱ya ñequio ts'iaaⁿmeiiⁿ na mach'eeⁿ. 19Tsoti Jacobo: —Nc'e ñ'oom'ñeeⁿ, jo' chii matseitiuuya cantyja 'naaⁿ nn'aⁿ na nchii judíos na cwilcwe' n'om na cwilayu', meiⁿ ticatsona' na nlacachuuya xuu joona joo ñ'oom na matsa̱'ntjomna' jaa. 20Malei'tyeⁿ xeⁿ cwe' nlaljeiiya ñ'oom na nlacwano̱o̱ⁿya na m'aⁿna na tacwa'na nantquie na jnda̱ tsa̱' nn'aⁿ jo nda̱a̱ 'naⁿ na cwila't'maaⁿ'ndyena na nchii Ty'o̱o̱ts'om. Ndo' tanc'omna na cwe' nnc'omyana ñ'eⁿ nc'iaana. Tantquiina seii quioo' na cwe' cwi'uo̱o̱ cantyo'. Ndo' tantquiina niom'. 21Ee teiyo maxjeⁿ cwit'mo̱o̱ⁿ nn'aⁿ ljeii na tqueⁿ Moisés. Ndo' cha'tso njoom cwila'naaⁿ nn'aⁿ judíos ñ'oom'ñeeⁿ naquii' lan'om 'naaⁿna ticwii cwii xuee na cwita'jndyeena. 22Quia jo' apóstoles ñequio nn'aⁿ na cwiluiitquiendye ñequio cha'waa tmaaⁿ' nn'aⁿ na macwji' Ty'o̱o̱ts'om cwentaaⁿ'aⁿ tsjoom Jerusalén t'maⁿna na ya na nntjeii'ndyena nn'aⁿ quii'ntaaⁿna na nnc'oo tsjoom Antioquía ñequio Pablo ñ'eⁿ Bernabé. Ty'ioomna ts'iaaⁿ'ñeeⁿ Judas ts'aⁿ na jnda̱ we xuee' Barsabás, ñequio Silas. Naⁿnomm'aⁿ' cwiluiitquiendye quii'ntaaⁿna. 23Ndo' jla'cwanomna cwii carta ñequio naⁿ'ñeeⁿ. Carta'ñeeⁿ matsona': "Jâ apóstoles ñequiondyo̱ jâ nn'aⁿ na cwiluiitquiendyô̱ quii'ntaaⁿ tmaaⁿ' nn'aⁿ na macwji' Ty'o̱o̱ts'om cwentaaⁿ'aⁿ tsjoom Jerusalén, cwilacwano̱o̱ⁿyâ cartawaa na m'aⁿ' 'o nn'aⁿ na nchii judíos na m'aⁿ'yo' tsjoom Antioquía ñequio ndyuaa Siria ñ'eⁿ Cilicia. Cwil'uuyâ na xmaⁿndyo' 'o nn'aaⁿya na cwilayu'yo'. 24Jâ jnda̱ jndya̱a̱yâ na ljoo jnaⁿ nt'om nn'aⁿ na ty'e na m'aⁿ'yo' ndo' tyolañ'eeⁿ'ndyena 'o ñ'eⁿ ñ'oom na tyoluena. Tyola'ndaa'na n'om'yo' ñequio ñ'oom'ñeeⁿ. Sa̱a̱ nchii jâ l'uuyâ na caluena na ljo'. 25Jo' chii jâ tjomndyô̱ ndo' ñe'cwii jnda̱ t'maaⁿyâ na ya na nntjeii'ndyô̱ nt'om nn'aⁿ quii'ntaaⁿyâ na nnc'oona na m'aⁿ'yo' ñequio Bernabé ñ'eⁿ Pablo, nquiee nn'aaⁿya na jeeⁿ jnda nquiuuya. 26Ee naⁿm'aⁿ' ti'maaⁿ' n'omna meiⁿ cwjena na m'aⁿna cantyja 'naaⁿ' Taya Jesucristo. 27Jo' chii cwijño̱o̱ⁿyâ Judas ñequio Silas na m'aⁿ'yo'. Joona nlue jndaa'ndyena nda̱a̱'yo' ñ'oom na cwil'uuyâ. 28Ee nquii Espíritu Santo jnda̱ t'mo̱o̱ⁿ nda̱a̱yâ na tilacachuutya̱a̱yâ xuu 'o, macanda̱ nmeiiⁿ laxmaⁿ'yo' na calacanda̱'yo': 29Tacwa'yo' nantquie na jnda̱ tsa̱' nn'aⁿ jo nda̱a̱ 'naⁿ na cwe' nn'aⁿ l'a. Tantquie'yo' niom' meiiⁿ seii quioo' na cwe' cwi'uo̱o̱ cantyo'. Ndo' meiⁿ tanc'om'yo' na cwe' nnc'om'ya'yo' ñ'eⁿ nn'aⁿ. Xeⁿ cwilacanda̱'yo' nmeiⁿ' quia jo' malei'tyeⁿ, ya cwil'a'yo'. Macanda̱ ñ'oommeiiⁿ cwil'uuyâ nda̱a̱'yo'. Xmaⁿndyo' na cha'tsondyo'." 30Quia jo' jlui' Judas ñ'eⁿ Silas. Ty'ena tsjoom Antioquía ñ'eⁿ Pablo ñ'eⁿ Bernabé. Quia na tquiena jo' jo' jla'tjomna nn'aⁿ na cwilayu' ndo' tquiana carta na cwileiñ'omna nda̱a̱ naⁿ'ñeeⁿ. 31Ndo' jnda̱ na jla'naaⁿ naⁿ'ñeeⁿ juuna' tquiaana' na neiiⁿna, ty'omt'maaⁿ'ndyena n'omna. 32Ndo' Judas ñequio Silas, mati cwiluiindyena profetas. Jo' chii jndye ñ'oom tyola'neiⁿna nda̱a̱ naⁿ'ñeeⁿ, tquiana na t'maⁿ n'om naⁿ'ñeeⁿ ndo' ty'enajnda̱na na cwilayu'na. 33Judas ñ'eⁿ Silas tyom'aⁿna jo' jo' cwantindyo xuee. Xjeⁿ na macwi'oolcwee'na Jerusalén yuu m'aⁿ nn'aⁿ na jñoom joona, nn'aⁿ na cwilayu' tsjoom Antioquía tioo joona l'o̱ Ty'o̱o̱ts'om na c'oona na tjaa ñomtiuu c'omna. 34Sa̱a̱ Silas seitioom na nljoo'ñetyeeⁿ jo' jo'. 35Mati Pablo ñ'eⁿ Bernabé ljoo'ndyena. Joona ñequio jndye nt'omcheⁿ nn'aⁿ tyot'mo̱o̱ⁿna ndo' tyoñequiana ñ'oom naya 'naaⁿ' Ty'o̱o̱ts'om nda̱a̱ nn'aⁿ. 36Jnda̱ na teinom cwanti xuee na ñet'omna jo' jo', tso Pablo nnom Bernabé: —Cwa nntsaalcwa̱a̱'nndaa'a nntsacanty'iaaya chiuu cwi'oom'aⁿ nn'aaⁿya na cwilayu' cwii cwii tsjoom yuu na tyoñequiaaya ñ'oom 'naaⁿ' Ta Ty'o̱o̱ts'om. 37Ndo' Bernabé l'ue ts'oom na nncjaañ'eⁿ Juan ñ'eⁿndyena, ts'aⁿ na nda̱ we xuee' Marcos. 38Sa̱a̱ Pablo tiljoya ts'oom na nncjaa tsaⁿ'ñeeⁿ ee 'ñeeⁿ joona ndyuaa Panfilia ts'iaaⁿ na ty'ena. 39Jo' chii Pablo ñequio Bernabé ticjaañjoom' t'maⁿna hasta to̱ⁿ'ndyena. Bernabé tjañ'oom Marcos. Tuo̱na ts'om w'aandaa. Ty'ena ndyuaaxeⁿncwe Chipre. 40Sa̱a̱ Pablo, tjeii'ñê Silas. Cwii tjo̱o̱cheⁿ na nnc'oona tioo nn'aⁿ na cwilayu' joona l'o̱ Ty'o̱o̱ts'om na catio'naaⁿñê joona. Jnda̱ chii ty'ena. 41Tyowi'nomna ndyuaa Siria ñequio Cilicia. Tyotei'jndeiina na ty'enajnda̱ ntmaaⁿ' nn'aⁿ na macwji' Ty'o̱o̱ts'om cwentaaⁿ'aⁿ.
Hechos 15


1Pablo ñ'eⁿ Silas ty'ena tei'nomna tsjoom Anfípolis ñ'eⁿ tsjoom Apolonia. Jnda̱ chii tquiena tsjoom Tesalónica yuu waa cwii wats'om 'naaⁿ nn'aⁿ judíos. 2Ndyee smaⁿna tyom'aⁿna tsjoom'ñeeⁿ. Ñequii' quia xuee na cwita'jndyee nn'aⁿ judíos, Pablo s'aaⁿ cha'xjeⁿ quich'eeⁿ. Tjatseijomñê ñ'eⁿ naⁿ'ñeeⁿ na cwitjomndyena wats'om 'naaⁿna. Tyotseineiiⁿ nda̱a̱na. 3T'mo̱o̱ⁿ na juu ñ'oom' Ty'o̱o̱ts'om na teiyo teiljeii matsona' na maxjeⁿ jndei'na' na cwajndii nntjom Cristo. Nnty'ioom nn'aⁿ jom ts'oom'naaⁿ, maxjeⁿ nncueeⁿ'eⁿ jnda̱ chii nncwando'xcoom. Tsoti Pablo: —Jndyocwji'yuu'ndyo̱ cantyja 'naaⁿ' Jesús nda̱a̱'yo', jom cwiluiiñê Cristo. 4Quia jo' nt'om nn'aⁿ judíos'ñeeⁿ jla'yu'na, jla'jomndyena ñequio Pablo ñ'eⁿ Silas. Mati nn'aⁿ na nchii judíos na cwila't'maaⁿ'ndye Ty'o̱o̱ts'om jndyendyena jla'yu'na. Mati jndye yolcu na cwiluiitquiendye jla'yu'na. 5Sa̱a̱ joo nn'aⁿ judíos na tyoola'yu' jeeⁿ ndya' ta̱a̱' n'omna nn'aⁿ na cwila'yu' ñ'oom na mañequiaa Pablo. Jo' chii jla'tjomna cwii tmaaⁿ' nn'aⁿ na wi'ndye. Jnda̱ chii jla'jmeiⁿ'na nn'aⁿ tsjoomna. Ndo' ty'ena waa' ts'aⁿ na jndyu Jasón. Ty'equie'na w'aa'ñeeⁿ ñequio na jndei'na' na cwil'ueena Pablo ñequio Silas ee ñe'catsa̱'na naⁿ'ñeeⁿ jo nda̱a̱ nn'aⁿ tsjoomna. 6Sa̱a̱ tîcaliuna naⁿ'ñeeⁿ, jo' chii ty'eñ'omna Jasón ñequio nt'omcheⁿ nn'aⁿ na cwila'yu'. Ñequio na jndei'na' ty'echona naⁿ'ñeeⁿ jo nda̱a̱ naⁿmaⁿn'iaaⁿ tsjoomna. Jndeii tyolaxuaana, jluena: —Joo naⁿnom na cwila'ñ'eeⁿ'ndyena nn'aⁿ na cha'waa tsjoomnancue, mati ñjaaⁿ jnda̱ tquiena. 7Ndo' Jasónm'aaⁿ jnda̱ seiljoom joona waⁿ'aⁿ. Ndo' cha'tso naⁿm'aⁿ' cwil'ana na tjaa yuu l'ue ñ'oom na maqueⁿ tsaⁿmaⁿts'iaaⁿ t'maⁿ tsjoom Roma, ee cwiluena cwiicheⁿ ts'aⁿ m'aaⁿ na matsa̱'ntjom na jndyu Jesús. 8Ndo' naⁿmaⁿn'iaaⁿ ñequio nn'aⁿ tsjoom'ñeeⁿ, quia jndyena ñ'oommeiⁿ' jla'jmeiⁿ'ndyena. 9Sa̱a̱ Jasón ñequio nt'omcheⁿ nn'aⁿ na cwila'yu', jnda̱ na tioomna s'om, quia jo' jla'candyaandye naⁿ'ñeeⁿ joona. 10Jnda̱ na teijaaⁿ xuee'ñeeⁿ nn'aⁿ na cwila'yu' mañoom' jñoomna Pablo ñ'eⁿ Silas na c'oo naⁿ'ñeeⁿ tsjoom Berea. Quia na jnda̱ tquiena tsjoom'ñeeⁿ ty'ena wats'om 'naaⁿ nn'aⁿ judíos. 11Nn'aⁿ judíos tsjoom Berea'ñeeⁿ ya nn'aⁿndyetina nchiiti nc'iaana na m'aⁿ tsjoom Tesalónica. Ñequio na xcwee' n'omna tyoqueⁿna cwenta ñ'oom na tyolue naⁿ'ñeeⁿ. Ndo' 'io ndi 'io tyola'naaⁿna ñ'oom' Ty'o̱o̱ts'om na teiyo teiljeii na tyol'ueena aa mayuu' ñ'oom na cwilue naⁿ'ñeeⁿ nda̱a̱na. 12Jo' chii jndyendye nn'aⁿ judíos jla'yu'na. Mati nn'aⁿ na cwilaneiⁿ ñ'oom griego, jndye yolcu na t'maⁿti cwiluiitquiendye ndo' mati naⁿnom na cwilaneiⁿ griego jndyendyena jla'yu'na. 13Sa̱a̱ nn'aⁿ judíos na m'aⁿ Tesalónica jndyena na mañequiaa Pablo ñ'oom' Ty'o̱o̱ts'om nda̱a̱ nn'aⁿ Berea. Jo' chii ty'ena tsjoom'ñeeⁿ, ty'ela'jmeiⁿ'na naⁿ'ñeeⁿ. 14Jo' chii nn'aⁿ na cwila'yu' jla'tyuaa'na jñoomna Pablo na cjaⁿ 'ndyoo ndaaluee. Sa̱a̱ Silas ñequio Timoteo ljoo'ndyena Berea'ñeeⁿ. 15Nn'aⁿ na ty'ela'jomndye ñ'eⁿ Pablo ty'eca'ndyena jom tsjoom Atenas. Jnda̱ chii ty'elcwee'na tsjoomna Berea. Ty'eñ'omna ñ'oom na seintyjaañe Pablo nda̱a̱na na catseityuaa' Silas ñ'eⁿ Timoteo na nnc'oontyjo̱na naxeeⁿ'eⁿ. Tila'yoo'ndyena. 16Yocheⁿ na meindoo' Pablo joona tsjoom Atenas seilioo'ñê na nty'iaaⁿ'aⁿ na cha'waa quii' tsjoom'ñeeⁿ too' 'naⁿ na cwe' nn'aⁿ l'a. 17Jo' chii tyotseineiiⁿ nda̱a̱ nn'aⁿ judíos naquii' wats'om 'naaⁿna ñequio nda̱a̱ nt'omcheⁿ nn'aⁿ na cwitjomndye jo' jo' na cwila't'maaⁿ'ndye Ty'o̱o̱ts'om. Mati 'io ndi 'io tyotseineiiⁿ nda̱a̱ nn'aⁿ na m'aⁿ ts'ua t'maⁿ. 18Tyom'aⁿ nt'om nn'aⁿ naquii' tsjoom'ñeeⁿ na cwila'jomndye ñ'oom na cwit'mo̱o̱ⁿ nn'aⁿ epicúreos ndo' tyom'aⁿ nt'omcheⁿ nn'aⁿ na cwilajomndye ñ'oom na cwit'mo̱o̱ⁿ nn'aⁿ estoicos. To̱' naⁿ'ñeeⁿ na cwila'neiⁿna ñ'eⁿ Pablo. Nt'omndye joona jluena: —¿Ljo' ñ'oom matseineiⁿ tsaⁿm'aaⁿ' na jeeⁿ jndye ñ'oom ntyjeeⁿ? Ndo' nt'omndyena jluena: —Ndoo' ntyjii matseineiiⁿ cantyja 'naaⁿ nty'o̱o̱ts'om xcondye. Luaa' jluena ee tyotseineiⁿ Pablo nda̱a̱na cantyja 'naaⁿ' Jesús ndo' cantyja na nncwando'xco ts'aⁿ xeⁿ jnda̱ tue'. 19Quia jo' ty'eñ'omna jom cwii joo na jndyu Areópago yuu cwitjomndye nn'aⁿ na cwi'oocandye ñ'oom. Jluena nnoom: —Cwa catsu' nda̱a̱yâ chiuu waa ñ'oom xco na ma'mo̱o̱ⁿ' nda̱a̱ nn'aⁿ. 20Ee tijoom ñejndya̱a̱yâ ñ'oom na mañequiaa', jeeⁿ xuii' juuna'. Jo' chii ñe'caliuuyâ chiuu cwit'mo̱o̱ⁿ ñ'oommeiⁿ'. 21Ee nn'aⁿ tsjoom Atenas ñequio nn'aⁿ na jnaⁿ nt'omcheⁿ njoom na cwic'eeⁿya tsjoom'ñeeⁿ jeeⁿ ntyjaa' n'omna na ñe'candyena ndo' ñe'cala'neiⁿna meiⁿnquia nnom ñ'oom na xcoti. 22Quia jo' tjameintyjee' Pablo quii'ntaaⁿ nn'aⁿ yuu cwiwijndaa' ñ'oom. Tsoom: —'O re nn'aⁿ tsjoom Atenas, ndiocheⁿ na manty'iaya, jnda̱ ljeiya na 'o jeeⁿ cwila't'maaⁿ'ndyo'. 23Ee quia na tjo̱tseicaandyo̱ quii' tsjom'yo', jndye joo nty'iaya yuu cwila't'maaⁿ'ndyo'. Jo' ljeiya cwii tio na chuna' ljeii: "Tiowaa' cwentaa' Ty'o̱o̱ts'om na ticata'jnaaⁿ'a." Majuu Ty'o̱o̱ts'om na cwe' cwila't'maaⁿ'ndyo'to'yo' meiⁿ ticata'jnaaⁿ'yo' jom, majom na matseina̱ⁿya nda̱a̱'yo' cantyja 'naaⁿ'aⁿ. 24'Jom s'aaⁿ tsjoomnancue ñequio cha'tso 'naⁿ na niom nnomna'. Cwiluiiñê na matsa̱'ntjoom cha'waa cañoom'luee ñequio tsjoomnancue. Jo' chii ticaⁿna' w'aa na nl'a nn'aⁿ yuu na nnc'oomñê. 25Meiⁿ ticaⁿna' nn'aⁿ na nntei'x'ee jom ee tjaa'naⁿ ljo' na matsei'tjo̱o̱na' jom. Ee nqueⁿ mañequiaaⁿ na cha'tsondyo̱ cwitando̱o̱'a, cwitjaaya jndye ñequio cha'tsoti 'naⁿ na macaⁿna' jaa. 26'Ñequio ñe'cwii ts'aⁿ s'aaⁿ tsjaaⁿ jaa nn'aⁿ tsjoomnancue meiⁿ na meinch'o̱ ndyuaa na m'aaⁿya ee nqueⁿ s'aaⁿ na jnda̱ t'oom'ndyo̱ cha'waa nnom tsjoomnancue. Ndo' seijndaa'ñê cwaaⁿ xjeⁿ nncue'ntyjo̱ na nnc'oom ts'aⁿ ndo' yuu na cwii cwii joo. 27Luaa' s'aaⁿ cha cha'tsondyo̱ jaa cal'ua̱a̱ya jom, cal'aanc'uaa'ndyo̱ na calacandyoo'ndyo̱ na nnta'jnaaⁿ'a jom, meiiⁿ na mayuu' titquia m'aaⁿ ñequio cwii cwiindyo̱. 28Ee cantyja 'naaⁿ' jom cwitando̱o̱'a, cwima'no̱o̱ⁿya ndo' cwic'a̱a̱ⁿya cha'xjeⁿ tyolue nt'om nn'aⁿ'yo' na jndo̱' n'om. Tyoluena: "Jaa laxmaaⁿya ntseinda Ty'o̱o̱ts'om." 29Jo' chii nc'e na cwilaxmaaⁿya ntseinda Ty'o̱o̱ts'om ticaty'iomna' na nlajoom'ndyo̱ jom cwe' cwii 'naⁿ na tuiina' ñequio s'om cajaⁿ, oo s'om xuee, oo ljo̱' na cwil'a nn'aⁿ cwe' cantyja na cwila'tiuu cheⁿnquieena. 30Ncuee na jnda̱ teinom, Ty'o̱o̱ts'om seiquii ts'oom ñequio nn'aⁿ cantyja na tijndo̱' n'omna, sa̱a̱ je' je' cha'tso nn'aⁿ meiⁿyuucheⁿ joo na m'aⁿna matsa̱'ntjoom na calcwe' n'omna. 31Ee jnda̱ seijndaa'ñê xuee na nncu'xeeⁿ jaa nn'aⁿ tsjoomnancue cantyja na maty'iomyana'. Jnda̱ tqueeⁿ na nquii Jesús nncu'xeⁿ jaa. Ndo' jnda̱ t'mo̱o̱ⁿ na mayuu' na nluii na ljo' nda̱a̱ cha'tso nn'aⁿ ee s'aaⁿ na tando'xco juu jnda̱ na tue'. 32Ndo' nn'aⁿ tsjoom Atenas quia jndyena na matseineiⁿ Pablo cantyja na nntando'xco nn'aⁿ na jnda̱ tja̱, cwantindye joona cwe' tyoncona. Sa̱a̱ nt'omndye joona tyoluena: —'Io cha luaa' nndya̱a̱yaayâ ñ'oomwaa'. 33Quia jo' jlui' Pablo quii'ntaaⁿna. 34Sa̱a̱ cwantindye nn'aⁿ jla'jomndyena ñequio Pablo ndo' jla'yu'na, mandiñ'eⁿ Dionisio. Jom ts'aⁿ na cwiluiitquieñe Areópago yuu cwiwijndaa' ñ'oom. Mati yuscu na jndyu Dámaris ñequio nt'omcheⁿ nn'aⁿ jla'yu'na.
Hechos 17


1Tyom'aaⁿ Jesús cwii joo na matseineiiⁿ nnom Tsotyeeⁿ. Quia na jnda̱ jnda̱ seineiiⁿ, cwiindye joo nn'aⁿ na cwila'jomndye ñ'eⁿñê, tso nnoom: —Ta, ca'mo̱ⁿ' nda̱a̱yâ chiuu nlana̱a̱ⁿyâ nnom Ty'o̱o̱ts'om, cha'xjeⁿ na t'mo̱ⁿ Juan nda̱a̱ nn'aⁿ na tyola'jomndye ñ'eⁿñê. 2Tsoom nda̱a̱na: —Quia na cwilaneiⁿ'yo' nnom Ty'o̱o̱ts'om, candu'yo': Tsotya̱a̱yâ na m'aaⁿ' cañoom'luee ñequii'cheⁿ catseit'maaⁿ'ñena' xue'. Candyo cantyja na matsa̱'ntjom' naquii' n'o̱o̱ⁿyâ. Caluii cantyja na 'u l'ue ts'om' nnom tsjoomnancue cha'xjeⁿ na cwiluii cañoom'luee. 3Quiaa' na nlcwaa'â ticwii xuee. 4Ndo' catseit'maⁿ ts'om' jâ jnaaⁿyâ, ee mati cwila't'maⁿ n'o̱o̱ⁿyâ cha'tso nn'aⁿ na cwila'tjo̱o̱ndye nda̱a̱yâ. Cateijndei' na tincjaachuuñena' jâ na nl'aayâ yuu na ticatsa̱'ntjomna'. Ndo' catseicandyaandyu' jâ l'o̱ juu natia. 5Mati tsoom nda̱a̱na: —Cal'uuya xeⁿ cwiindyo' 'o ya ñ'oom ñequio cwii ts'aⁿ, ndo' xcwe tsjom nncja' na m'aaⁿ tsaⁿ'ñeeⁿ na nntsu' nnoom: "Aa ndi', cateijndei'ya' ndyee taⁿ' tyoo' ja. 6Ee je'ndyo tyjee' cwii ts'aⁿ na ya ñ'oom ja ñ'eⁿñe w'aya na cwe' mawinomyaaⁿ, tquia quia wjaatyeeⁿcheⁿ. Ndo' ja tjaa'naⁿ ljo' ya na nlcwaaⁿ'aⁿ." 7Quia jo' naquii' w'aacheⁿ nnc'o̱o̱ⁿ, nntsoom: "Jeeⁿ sa 'u, tañe'quicantyja, ee jnda̱ seicu'tya̱ⁿ 'ndyoots'a, ndo' jnda̱ mawaya cjoo' jnduu. Mati ntseindaaya jnda̱ jndana. Jo' chii xonda̱a̱ na nnteijndei na maco̱ⁿ'." 8Candye'yo' nntsjo̱o̱, meiiⁿ na ts'aⁿ na ya ñ'oom 'u ñ'eⁿñe, xoquintyjaaⁿ na nnteijneiⁿ 'u. Cwe' ee na jndeii' 'ndyo', jo' na nnquicantyjatoom na nñequiaaⁿ cha'tso na macaⁿna' 'u. 9Jo' chii ja matsjo̱o̱ nda̱a̱'yo': Cataⁿ'yo' nnom Ty'o̱o̱ts'om quia jo' nñequiaaⁿ. Cjoo'ya n'om'yo' na cal'uee'ndyo' chiuu ya jo nnoom, quia jo' nliu'yo'. Macwe' na ca'maⁿ'yo' ndo' nnaaⁿ cha'cwijom cwii 'ndyoots'a jo nda̱a̱'yo'. 10Ee meiⁿcwi'ñeeⁿcheⁿ ts'aⁿ na waa na macaⁿ nnom Ty'o̱o̱ts'om, maxjeⁿ nlo'ñom. Ndo' ts'aⁿ na mal'ue, maxjeⁿ nljeii. Ndo' ts'aⁿ na ma'maⁿ, maxjeⁿ nnaaⁿ jo nnom. 11Aa ndya' m'aaⁿ cwiindyo' 'o xeⁿ nlcaⁿ jnda' tyoo' njom', ¿aa cwe' tsjo̱' nñequiaa'yu' nnoom? Oo xeⁿ nlcaaⁿ catscaa njom', ¿aa catsuu nñequiaa' nnoom? 12Oo xeⁿ nlcaaⁿ tsei'caxti njom', ¿aa nñequiaa'yu' catsjo̱ nnoom? 13Jo' chii xeⁿ na 'o na tia nn'aⁿndyo' nquiu'yo' na nñequia'yo' 'naⁿ na ya nda̱a̱ nda'yo', majndeiiticheⁿ nquii Tsotye'yo' na m'aaⁿ cañoom'luee nñequiaaⁿ Espíritu Santo naquii' n'om nn'aⁿ na cwitaⁿ juu nnoom. 14Tjei' Jesús tsaⁿjndii naquii' ts'om ts'aⁿ na tileicatseineiⁿ. Jnda̱ na jlui' tsaⁿjndii, quia jo' tco'yana' tsaⁿ'ñeeⁿ, ya seineiiⁿ. Ndo' jeeⁿ tjawee' n'om nn'aⁿ. 15Sa̱a̱ cwantindye joona tyoluena: —Tsaⁿm'aaⁿ' macwjeeⁿ'eⁿ naⁿjndii naquii' n'om nn'aⁿ cwe' nc'e na matseixmaaⁿ najndeii tsaⁿjndiitquiee Beelzebú. 16Ndo' nt'omcheⁿ cwe' na ñe'cal'a xjeⁿ jom, tyotaⁿ cwii 'naaⁿ cha ca'mo̱ⁿna' na cañoom'luee cwinaⁿ najneiⁿ. 17Sa̱a̱ jom na mantyjeeⁿ ñ'omtiuu 'naaⁿna, tsoom nda̱a̱na: —Xeⁿ cwito̱ⁿ'ndye nn'aⁿ ndyuaa yuu na matsa̱'ntjom cwii gobiernom, maxjeⁿ nntyuii' cantyja na matsa̱'ntjoom. Ndo' nn'aⁿ na m'aⁿ cwii w'aa, xeⁿ titjoom' cwi'maⁿ, maxjeⁿ cwila'tyuii'ndye cheⁿnquieena. 18Mati Satanás xeⁿ mato̱ⁿ'ñe cheⁿnqueⁿ, quia jo' ¿chiuu nnts'aayuuna' na nljotyeⁿ cantyja na matsa̱'ntjoom? Luaa' matsjo̱o̱ya ee 'o cwindu'yo' na ja macwjii'a naⁿjndii naquii' n'om nn'aⁿ nc'e Beelzebú. 19Ee xeⁿ mayuu' na ja macwjii'a naⁿjndii ñequio najndeii na matseixmaⁿ Beelzebú, quia jo' mati nc'iaa'yo', ñequio najndeii jom cwitjeii'na naⁿjndii naquii' n'om nn'aⁿ. Sa̱a̱ nc'e na tiyuu' na ljo', jo' chii cantyja na cwil'a joona macwji'yuu'ñena' na tixcwe cwitjei'yo' cwenta. 20Ee xeⁿ ja ñequio najndeii na matseixmaⁿ Ty'o̱o̱ts'om macwjii'a naⁿjndii naquii' n'om nn'aⁿ, ma'mo̱ⁿna' na juu na matsa̱'ntjom Ty'o̱o̱ts'om nn'aⁿ, jnda̱ tyjee'cañoomna' 'o. 21'Manquiu'yo' ts'aⁿ na maleichuu l'o̱ ts'iaaⁿ cwentaa' tia', waa najneiⁿ. Jo' na ya mach'eeⁿ cwenta waⁿ'aⁿ. Ndo' tjaa'naⁿ ljo' nntjoom 'naaⁿ'aⁿ na niom. 22Sa̱a̱ quia nncwjee'cañoom cwiicheⁿ ts'aⁿ na jndeiiti, nchiiti jom, quia jo' taxocanaⁿjneiⁿ ñ'eⁿ tsaⁿ'ñeeⁿ. Cha'tso l'o̱ ts'iaaⁿ na quit'maⁿ ts'oom, nncwji' tsaⁿ'ñeeⁿ ndo' nleil'uee'ñe 'naaⁿ'aⁿ na niom. 23''Ñeeⁿ juu na tic'oomñe cantyja 'naⁿya, maxjeⁿ m'aaⁿ nacjoya. Ndo' 'ñeeⁿ juu na ticatseitjom nn'aⁿ ñ'eⁿndyo̱, matseilcweeⁿ'eⁿ nn'aⁿ cha ticala'yu'na ñ'eⁿndyo̱. 24'Cwii tsaⁿjndii quia na jnda̱ tjei'na' jom naquii' ts'om cwii ts'aⁿ, cwe' manomtoom yuu na tjaa'naⁿ ndaa, mal'ueeⁿ yuu nncwajñeeⁿ. Ndo' na tîcaljeiiⁿ jo', seitioom: "Jo̱nlcwa̱'nnda'a naquii' ts'om ts'aⁿ yuu na jluii'a." 25Quia na nncueⁿ'eⁿ jo' jo', nljeiiⁿ na jnda̱ taa ndo' jnda̱ teijndaa'ya. 26Jo' chii nncjaacachoom nt'omcheⁿ ntquiee' naⁿjndii na wi'ndyeti, nchiiti jom. Nnc'ooquie'na naquii' ts'om tsaⁿ'ñeeⁿ ndo' jo' jo' nnc'omna. Tsaⁿ'ñeeⁿ manioomti ntjoom na jnda̱ we. 27Xjeⁿ na matseineiⁿ Jesús ñ'oommeiⁿ', cwii yuscu quii'ntaaⁿ nn'aⁿ na jndyendye, seiwe jndyee' ndo' tso nnoom: —Matio'naaⁿñe Ty'o̱o̱ts'om ts'aⁿ na seincuii 'u ndo' seicatei' 'u. 28Sa̱a̱ jom t'o̱o̱ⁿ nnom, tsoom: —Mat'maⁿti matio'naaⁿñê nn'aⁿ na cwindye ñ'oom'm ndo' cwila'canda̱ joona'. 29Jnda̱ tjawijndyeti nn'aⁿ na cañoom' Jesús, to̱o̱ⁿ'o̱ⁿ na matsoom nda̱a̱na: —Nn'aⁿ na m'aⁿ je', jeeⁿ ndya' tia nn'aⁿndye. Cwitaⁿna na caluii cwii 'naaⁿ na nnty'iaana na xocanda̱a̱ nnts'aa na cwe' ts'aⁿ, sa̱a̱ taxocaluii na cwitaⁿna, macanda̱ nluii 'naaⁿ cha'xjeⁿ na tjom Jonás. 30Ee juu Jonás tyotseixmaaⁿ 'naaⁿ jo nda̱a̱ nn'aⁿ tsjoom Nínive nc'e na jlui'n'maaⁿñê ts'om tsiaa' catscaa t'maaⁿ xuee jnda̱ ndyee na tioyo' jom. Maluaa' ja na cwiluiindyo̱ ts'aⁿ na jnaⁿ cañoom'luee nntseixmaⁿya 'naaⁿ jo nda̱a̱ nn'aⁿ na m'aⁿ je'. 31Xuee quia na nncu'xeⁿ Ty'o̱o̱ts'om nn'aⁿ, nncwando'nnda' yuscu na tyotsa̱'ntjom nn'aⁿ ndyuaa jo ndo' na macalui' caxjuu ts'oom'naaⁿ. Ndo' nñequiaaⁿ jnaaⁿ nn'aⁿ na m'aaⁿ je', ee jeeⁿ ndya' tquia jnaaⁿ na ñe'cañeeⁿ ñ'oomjndo̱'ts'om na tyotseineiⁿ Salomón. Ndo' ljoo m'aaⁿya je' na t'maⁿti cwiluiindyo̱, nchiiti Salomón, sa̱a̱ tiñecandye'yo' ñ'oom na mañequia. 32Xuee na nncu'xeⁿ Ty'o̱o̱ts'om nn'aⁿ na jnda̱ tja̱, nnta'ndo'nnda' nn'aⁿ tsjoom Nínive, mandiñ'eeⁿ nn'aⁿ na m'aaⁿ je' na quia nnc'oowjee. Ndo' nnt'uiityeⁿna' joona nc'e na yati l'a nn'aⁿ Nínive. Ee joo naⁿ'ñeeⁿ lcwe' n'omna quia na tyoñequiaa Jonás ñ'oom' Ty'o̱o̱ts'om nda̱a̱na. Ndo' 'o je', ja jnda̱ tyja̱ quii'ntaaⁿ'yo' na cwiluiit'maⁿndyo̱tya̱, nchiiti Jonás, sa̱a̱ nchaa' l'uu ñe'calcwe' n'om'yo'. 33Tso Jesús: —Tjaa'naⁿ ts'aⁿ na ntseicw'aa lámpara, jnda̱ jo' nncwjaa'ñeyom juuna' yuu na wanty'iuu' oo nacjee' castom. Maxjeⁿ nntseintyjaaⁿ juuna' yuu na ndye cha xuee nnc'ooquie' nn'aⁿ. 34La'xmaⁿ n'omnnom ts'aⁿ cha'cwijom lámpara cwentaa' cha'waañe ts'aⁿ. Xeⁿ na ya n'omnjom' quia jo' cha'waandyu'ñ'eⁿ' m'aaⁿ' na xueeñe. Sa̱a̱ xeⁿ tis'a n'omnjom' quia jo' cha'waandyu'ñ'eⁿ' m'aaⁿ' na jaaⁿñe. 35Quia jo' catsa' cwenta na juu na cwiluiiñe naxuee cantyja 'naⁿ', tintseicwaqueⁿna' jo' najaaⁿñe. 36Xeⁿ cha'tso cantyja 'naⁿ' matsei'xmaⁿ' naxuee ndo' tjaa yuu candii' najaaⁿ, quia jo' nntseijomna' cantyja 'naⁿ' cha'cwijom lámpara na matseixueeñe chom nda̱a̱ nn'aⁿ. 37Quia na jnda̱ seineiⁿ Jesús, cwii ts'aⁿ fariseo tso nnoom na cjaⁿ, nlcwaaⁿ'aⁿ waa'. Jnda̱ tueⁿ'eⁿ, tjaqueⁿ'eⁿ quii' w'aa ndo' ty'ewindyuaandyena nacañoom' meiⁿsa. 38Juu fariseo'ñeeⁿ, jeeⁿ ticjaawee' ts'om quia nty'iaa' na ticandyuu' Jesús cwii tjo̱o̱cheⁿ na nlcwaaⁿ'aⁿ cha'xjeⁿ costumbre cwil'a joona. 39Tso Ta Jesús nnom: —'O nn'aⁿ fariseos, jeeⁿ cwilalju'yo' nacjoo watso ñ'eⁿ nquio sa̱a̱ n'omna' ndicwaⁿ cwajndii. Maluaa' matseijomna' naquii' n'om'yo' ee too'cheⁿ m'aaⁿ ñomtiuu chiuu nnda̱a̱ nnty'uee'yo' 'naⁿ ñequio nt'omcheⁿ natia na cwil'a'yo'. 40Ntjeiⁿndyo' 'o. Manquiu'yo' na Ty'o̱o̱ts'om seijndaa'ñê nacjoo' ts'aⁿ, mati seijndaa'ñê naquii' ts'om ts'aⁿ. 41Cal'a'yo' naya ndyeñeeⁿ', quia jo' m'mo̱ⁿna' na lju' cwiluiindyo' naquii' n'om'yo'. 42'Nnt'uiiwi'na' 'o nn'aⁿ fariseos, meiiⁿ jeeⁿ cwilacanda̱'yo' na cwiñe'quia'yo' diezmo cwentaa' Ty'o̱o̱ts'om hasta meiiⁿ cwe' ñequio tscojñom ts'oomjndya ñequio tsco na ja, ndo' cha'tso nt'omcheⁿ nnom tsco na cwicwa'yo', sa̱a̱ tquia cwi'ndye'yo' na nl'a'yo' yuu na maty'iomyana' ñequio nc'iaa'yo'. Mati meiⁿchjoo ticajnda nquiu'yo' Ty'o̱o̱ts'om. Nmeiⁿ' macaⁿna' na calacanda̱'yo' ndo' titsaawi'ntyje'yo' na cwiñe'quia'yo' diezmo cwentaa' Ty'o̱o̱ts'om. 43'Nnt'uiiwi'na' 'o nn'aⁿ fariseos, ee 'o cwilayuunda̱a̱'yo' ntsula̱ na cañoomticheⁿ naquii' lan'om. Ndo' jeeⁿ l'ue n'om'yo' na cala't'maaⁿ'ndye nn'aⁿ 'o quia cwiwincwindyo' nataa cha canty'iaa nn'aⁿ. 44'Nnt'uiiwi'na' 'o nn'aⁿ na cwit'mo̱ⁿ'yo' ljeii na tqueⁿ Moisés ñequio 'o nn'aⁿ fariseos na cwil'a'ya'yo' na jeeⁿ yann'aⁿndyo' cwe' cha queⁿ nn'aⁿ cwenta. Cantyja 'naⁿ' 'o jndye nn'aⁿ wjaachuuñena' na meiⁿchjoo ticaliuna na tis'a cwil'ana. Matseijomna' 'o cha'na ndei'luaa na jnda̱ tsu. Meiiⁿ cwico̱' nn'aⁿ nacjoona' sa̱a̱ ticaliuna na ndei'luaa jo'." 45T'o̱ cwiindye naⁿ'ñeeⁿ na ma'mo̱ⁿ ljeii na tqueⁿ Moisés. Tso nnoom: —Jeeⁿ 'u Ta, ñ'oom na matsu' luaa', mati matseijnaaⁿ'na' jâ. 46Quia jo' tsoom nnom tsaⁿ'ñeeⁿ: —Mati 'o nn'aⁿ na cwit'mo̱o̱ⁿ ljeii na tqueⁿ Moisés nnt'uiiwi'na' 'o na cwila'jnda̱'yo' na cala'canda̱ nn'aⁿ ñ'oom na jeeⁿ jndei'na' cha'cwijom na cwity'iom'yo' xuu nn'aⁿ sa̱a̱ ncjo'yo', nchaa' l'uu nntii' luee'yo'. 47'Nnt'uiiwi'na' 'o ee cwil'a'xco'yo' ndei'luaa 'naaⁿ profetas na tyola'cwje welo'yo' tandyo xuee, cha canty'iaa nn'aⁿ na jeeⁿ cwila't'maaⁿ'ndyo' naⁿ'ñeeⁿ. Ndo' manquieeti welo'yo' na ñet'om quia ljo' jla'cwjeena naⁿ'ñeeⁿ. 48Ndo' na luaa' cwil'a'yo', cwilui'yuu' na cwilajomndyo' na luaa' l'ana. Ee joona jla'cwjeena naⁿ'ñeeⁿ ndo' 'o je' cwil'a'xco'yo' ndei'luaa naⁿ'ñeeⁿ. 49'Jo' chii cantyja na jndo̱' ts'om Ty'o̱o̱ts'om, jo' na tsoom: "Quii'ntaaⁿ nn'aⁿ njño̱o̱ⁿya profetas ñequio apóstoles. Nt'omndye joona nla'cwjee nn'aⁿ, ndo' nt'omcheⁿ nlei'ntyjo̱na." 50Jo' chii, nn'aⁿ na m'aⁿ je' nnts'aa Ty'o̱o̱ts'om na chojnaⁿna nioom cha'tso profetas na tyola'cwjee nn'aⁿ xjeⁿ na jnaⁿcheⁿ tsjoomnancue. 51Wjaac'oomna' na tioo nioom' Abel na seiquioo Caín hasta na macanda̱ na tioo nioom' Zacarías, ts'aⁿ na jla'cuee' nn'aⁿ quii'ntaaⁿ' tio t'maⁿ ñequio ta wats'om. Nndye'yo' nntsjo̱o̱, maxjeⁿ nntioomndye nn'aⁿ na m'aⁿ je'. 52'Nnt'uiiwi'na' 'o nn'aⁿ na cwit'mo̱ⁿ'yo' ljeii na tqueⁿ Moisés. Ee jnda̱ jla'cu'yo' ñ'oom na mañequiaana' na wjaatseijndo̱'na' n'om nn'aⁿ. Mancjo'ti'yo' ticjoo' n'om'yo' na nla'no̱ⁿ'yo' ñ'oom'ñeeⁿ meiⁿ tiñe'quia'yo' na nnc'ooliu nn'aⁿna queeⁿ n'om na ñecala'no̱ⁿ'na juuna'. 53Jnda̱ na seineiⁿ Jesús ñ'oommeiⁿ' nda̱a̱na, quia jo' nn'aⁿ na cwit'mo̱o̱ⁿ ljeii na tqueⁿ Moisés ñequio nn'aⁿ fariseos, to̱'na na t'maⁿ tyola'ncjoo'ndyena ñ'eⁿñê. To̱'na na tyola'lioo'na jom na jndye ñ'oom tyota'x'eena nnoom. 54Tyoqueⁿna cwenta xeⁿ nntsoom cwii ñ'oom na nñequiaana' na nt'uiina' jom.
Lucas 11


1Jo' chii, cha'xjeⁿ na tco'wi'na' Cristo ñequio seiiⁿ'eⁿ, mati 'o la'xmaⁿ'yo' na nñequiandyo' na co'wi'na' 'o, ee ts'aⁿ na maco'wi'na' juu ñequio seii', jnda̱ ty'ioo'ñê na ñe'queⁿ jnaⁿ xjeⁿ jom, 2cha cantyjati xuee na wañoom'm nnc'oom cha'xjeⁿ na l'ue ts'om Ty'o̱o̱ts'om, nchii cha'xjeⁿ na queeⁿ ts'om seii' ts'aⁿ. 3Tco xuee na ñel'a'yo' cha'xjeⁿ cwil'a nn'aⁿ na tic'om nacje 'naaⁿ' Ty'o̱o̱ts'om, ñel'a'yo' natia na cwil'a naⁿ'ñeeⁿ, tyom'aⁿ'yo' na queeⁿ n'om'yo' nt'omcheⁿ, ñejla'xmaⁿ'yo' nn'aⁿ candyee, tyocwa'jndoo'ndyo' ndo' tyowe'yo', ndo' tyola't'maaⁿ'ndyo' joo na cwe' nn'aⁿ l'a. 4Sa̱a̱ je' nc'e na ticalajomndyo'ti'yo' ñequio na mawinom'na' natia na cwil'a naⁿ'ñeeⁿ, jo' matseiñ'eeⁿ'ñena' joona ndo' tia ñ'oom cwilaneiⁿna cantyja 'naⁿ'yo'. 5Sa̱a̱ ncue'ntyjo̱ xjeⁿ na nlcaⁿna' na nñequiana cwenta nnom Nqueⁿ na m'aaⁿc'eeñê na nncu'xeeⁿ nn'aⁿ na cwita'ndo' ndo' nn'aⁿ na jnda̱ tja̱. 6Jo' chii nda̱a̱ l'oo jnda̱ teineiⁿ ñ'oom' Ty'o̱o̱ts'om cha cha'xjeⁿ jom wanoom'm, mati nnda̱a̱ nnta'ndo'na meiiⁿ jnda̱ tu'xeⁿndyena cha'xjeⁿ cwitu'xeⁿndye cha'tso nn'aⁿ. 7Jnda̱ wjaawindyoo' na nntycwii cha'tso. Nc'e na ljo' catjei'ya'yo' cwenta chiuu cwitsam'aⁿ'yo', ndo' calaneiⁿ'yo' nnom Ty'o̱o̱ts'om ñequio na xcwee' n'om'yo'. 8Ndo' na t'maⁿti c'om'yo' na xcwe na m'aⁿ'yo' na jnda nquiu'yo' nc'iaa'yo' na cwilayu' ee quia na m'aaⁿ ts'aⁿ na jnda ntyjeeⁿ x'iaaⁿ'aⁿ, matseit'maⁿya ts'oom ts'aⁿ na matseitjo̱o̱ñe nnoom. 9Cateix'ee'yo' nn'aⁿ na cwe' cwiquieya l'a'yo', meiⁿ tila'ncjoo'ndyo' ñ'eⁿndyena. 10Cwii cwiindyo' cwicanda'yo' cwii nnom na nnda̱a̱ nl'a'yo' ts'iaaⁿ 'naaⁿ' Ty'o̱o̱ts'om. Cha'xjeⁿ mach'ee cwii ts'aⁿ na mato̱ⁿ' ts'iaaⁿ, jo' cwil'uee'ndyo'ya'yo' jndye nnom naya na matseixmaⁿ Ty'o̱o̱ts'om. 11Xeⁿ macandaa' ts'aⁿ na catseineiiⁿ, ñ'oom na mañequiaaⁿ cats'aana' cha'cwijom nquii Ty'o̱o̱ts'om matseineiⁿ. Xeⁿ macandaa' ts'aⁿ na mateijneiⁿ nn'aⁿ, cats'aaⁿ naljo' ñequio najndeii na matseixmaaⁿ na mañequiaa Ty'o̱o̱ts'om. Cha'tso na cwil'a'yo' cal'a'yo' juuna' cha caluiit'maⁿñe Ty'o̱o̱ts'om nc'e Jesucristo, ee jom tseixmaaⁿ na caluiit'maⁿñê, ticantycwii najndeii na matseixmaaⁿ. Amén. 12'O nn'aⁿya na cwila'yu'yo', tints'aana' na tileicala'no̱ⁿ'yo' cantyja 'naaⁿ' juu na wi' na cwiwinom'yo' na juuna' matseijomna' cha'cwijom mawinom ts'aⁿ quii' chom, tinc'oom' n'om'yo' na juu jo' t'maⁿ waa na cwichuii'na' ñequio na cwitjoom nt'omcheⁿ nn'aⁿ. 13Nchii jo' na nl'a'yo'. 'O c'om'yo' na neiⁿ'yo' na cwitjom'yo' na ljo' ee cantyja 'naaⁿ' jo' cwilajomndyo' na tco'wi'na' Cristo cha mati canda̱a̱' na neiⁿ'yo' quia na nleitquioo'ñê na nluiit'maⁿñê. 14Xeⁿ na cwitio'ñ'oom nn'aⁿ 'o ee na cwiluiindyo' cwentaa' Cristo matio'naaⁿñe Ty'o̱o̱ts'om 'o. Mach'eeⁿ na ljo' ee nquii Espíritu na cwiluiiñê m'aaⁿ naquii' n'om'yo'. Mayuu' na cwilaneiⁿna ñ'oom ntjeiⁿ nacjoo' Cristo sa̱a̱ cwiluiit'maⁿñê cantyja 'naⁿ'yo'. 15Xeⁿ na m'aaⁿ cwiindyo' 'o na wi' matjom, nchii cats'aana' na ljo' nc'e na seicuee' ts'aⁿ, oo na mach'uee, oo cwiicheⁿ nnom natia, meiⁿ nchii nc'e na matii'ñe cwii nnom ñ'oom 'naaⁿ' cwiicheⁿ ts'aⁿ. 16Sa̱a̱ xeⁿ maco'wi'na' 'u nc'e na matseijomndyu' ñequio Cristo, ticatsona' na c'oom' na jnaⁿ', 'u catseit'maaⁿ'ndyu' Ty'o̱o̱ts'om na matjom' naljo'. 17Ee jnda̱ tue'ntyjo̱ xjeⁿ na juu na macu'xeⁿ Ty'o̱o̱ts'om nn'aⁿ nnaⁿna quii'ntaaⁿ jaa na laxmaaⁿya nn'aⁿ 'naaⁿ'aⁿ. Ndo' xeⁿ manaⁿna' ñequiondyo̱ jaa majndeiiticheⁿ nn'aⁿ na tilacanda̱a̱'ndye ñ'oom'm. 18Ndo' xeⁿ nc'uaa' nlui'n'maaⁿndye nn'aⁿ na maqueⁿna' joo na tjaa jnaⁿ laxmaⁿ, ¿chiuu nluiiyuu na nlui'n'maaⁿndye nn'aⁿ na tia nn'aⁿndye ñequio nn'aⁿ jnaⁿ? 19Jo' chii nn'aⁿ na wi' cwitjoomna nc'e na l'ue ts'om Ty'o̱o̱ts'om, ñecwitco cal'ana na maty'iomyana', ndo' catioona añmaaⁿna l'o̱ Ty'o̱o̱ts'om na s'aa joona, ee cwiluiiñê na mayom'm.
1 Pedro 4